Shafie Layak Pimpin Gabungan Besar Pembangkang – Penganalisis

KUALA LUMPUR: Presiden Parti Warisan Sabah (WARISAN), Datuk Seri Mohd Shafie Apdal dilihat sebagai calon berkelayakan mengetuai gabungan besar baharu parti pembangkang.

Penganalisis politik, Prof Madya Dr Mohd Izani Mohd Zain, berkata bekas Ketua Menteri Sabah itu memiliki kriteria untuk memimpin gabungan terbabit jika semua parti pembangkang berhasrat mengadakan kerjasama baharu untuk menghadapi Pilihan Raya Umum Ke-15 (PRU-15).

Katanya, amat penting gabungan pembangkang memiliki pemimpin yang mempunyai banyak pengalaman mentadbir berbanding mereka yang hanya pandai berkata-kata dan retorik semata-mata.

“Saya melihat Mohd Shafie sebagai individu yang boleh memimpin gabungan besar parti pembangkang pada pilihan raya umum akan datang kerana beliau memiliki pengalaman yang banyak di peringkat persekutuan mahupun negeri.

“Jika kita imbau ketika krisis jawatan Perdana Menteri pada awal tahun ini, (bekas Perdana Menteri) Tun Dr Mahathir (Mohamad) sendiri menamakan Mohd Shafie sebagai calon Perdana Menteri jika pembangkang berjaya mendapat majoriti untuk menubuhkan kerajaan

“Jika gabungan besar baharu pembangkang itu sekadar memilih pemimpin yang kaki retorik, gabungan itu berkemungkinan besar akan menjadi seperti kerajaan Pakatan Harapan (PH) terdahulu,” katanya ketika dihubungi BH, hari ini.

Mohd Izani yang juga Pensyarah Jabatan Pengajian Kenegaraan dan Ketamadunan Fakulti Ekologi Manusia, Universiti Putra Malaysia (UPM) bagaimanapun tidak menafikan Ketua Pembangkang, Datuk Seri Anwar Ibrahim masih memiliki sokongan untuk memimpin gabungan pembangkang.

Katanya, apa yang menjadi persoalan ketika ini adalah siapa yang akan menggantikan posisi pemimpin utama gabungan pembangkang selepas Anwar.

“Pemilihan sebagai Ketua Pembangkang di Parlimen sebagai contoh, kebiasaannya dipilih dalam kalangan parti yang memiliki kerusi paling banyak.

“Sebab itu saya katakan, selepas Anwar, DAP dilihat memiliki calon yang sesuai sebagai ketua gabungan pembangkang namun senario politik di Malaysia berbeza kerana sentimen Melayu itu masih menebal,” katanya.

Sementara itu, Pengarah Pusat Pengajian Perang Saraf Teknologi dan Media Universiti Teknologi MARA (UiTM), Datuk Prof Dr Ismail Sualman, berkata pemilihan siapa yang akan memimpin gabungan itu tidak menjadi perkara utama ketika ini kerana parti pembangkang harus bersetuju terlebih dahulu untuk menjadi satu gabungan besar.

Katanya, jika gabungan besar itu berjaya dibentuk, siapa pemimpin yang akan dipilih boleh dibincangkan dan dicalonkan dalam Majlis Presiden.

“Politik Malaysia ini bersifat dinamik sebab tiada lagi istilah ‘totok’ dengan pegangan dan parti. Hari ini berseteru, esok boleh menjadi rakan.

“Jika dilihat di atas kertas, Mohd Shafie adalah calon yang layak untuk memimpin gabungan baharu pembangkang itu. Namun, jika beliau gagal membawa perubahan kepada gabungan itu pada PRU akan datang, beliau juga akan ditolak,” katanya.

Media sebelum ini melaporkan Timbalan Presiden Parti Pejuang Tanahair, Datuk Wira Marzuki Yahya dan Mohd Shafie menyarankan supaya parti pembangkang membentuk gabungan besar (grand coalition).

Menurut mereka, kerjasama itu penting untuk menghadapi PRU-15 yang mungkin diadakan pada bila-bila masa. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga BHP, perunding dan kontraktor tandatangan ikrar bebas rasuah

KOTA KINABALU: Seramai 290 warga Borneo Highway PDP Sdn Bhd (BHP) termasuk 40 perunding serta kontraktor semalam melafaz dan menandatangani Ikrar Bebas Rasuah (IBR) sebagai komitmen menerapkan nilai integriti dalam menjalankan amanah selaku rakan pelaksana projek (PDP) Lebuhraya Pan Borneo Sabah sekali gus menyokong usaha kerajaan membanteras rasuah dan salah guna kuasa.

Majlis menandatangani dan melafaz IBR itu diketuai Pemangku Ketua Pegawai Eksekutif BHP Muhammad Fadzil Abdul Hamid dan disaksikan oleh Timbalan Ketua Pesuruhjaya (Pengurusan dan Profesionalisme) Suruhanjaya Pencegahan Rasuah Malaysia (SPRM) Datuk Ja’afar Mahad, di sini.

Muhammad Fadzil dalam ucapannya berkata sebagai PDP, BHP memikul amanah daripada kerajaan selaku pemilik projek untuk melaksanakan pembinaan prasarana Lebuhraya Pan Borneo Sabah dengan tadbir urus berintegriti tinggi.

Beliau berkata Lebuhraya Pan Borneo adalah projek berskala besar yang memerlukan prosedur telus dan kawal selia ketat bagi memastikan tidak ada penyelewengan berlaku sepanjang proses pembangunan infrastruktur berkenaan dijalankan.

“Sejak mula beroperasi, BHP menggunapakai prosedur operasi standard selain tertakluk kepada kawal selia ketat oleh pemilik projek (kerajaan). Kami sedar bahawa hanya dengan memiliki integriti tinggi dan mematuhi prosedur operasi ketat, kami dapat menjamin kualiti prasarana yang sedang dibina,” katanya.

Muhammad Fadzil berkata komitmen BHP memupuk integriti dalam kalangan kakitangannya diperkuatkan lagi dengan elemen profesionalisme yang juga nilai teras Program Transformasi Industri Pembinaan selain menandatangani Akujanji Perkhidmatan.

Sementara itu, Ja’afar dalam ucapannya berharap inisiatif diambil BHP bagi melafaz dan menandatangani IBR akan menjadi ikutan agensi kerajaan dan organisasi swasta lain bagi mewujudkan rangkaian kerjasama dengan SPRM dalam usaha berterusan memerangi rasuah dan salah guna kuasa. — Bernama


Sabah Dijangka Raih Cukai Jualan RM1.25 Bilion Daripada PETRONAS

KOTA KINABALU: Kerajaan negeri Sabah dijangka mengutip cukai jualan minyak dan gas sebanyak lima peratus daripada PETRONAS, yang mana berjumlah RM1.25 bilion, mulai tahun depan, kata Timbalan Ketua Menteri, Datuk Dr Jeffrey Kitingan.

Jeffrey, yang juga Menteri Pertanian dan Perikanan Sabah, berkata perkara itu telah dibawa kepada perhatian Perdana Menteri, Tan Sri Muhyiddin Yassin dan beliau telah bersetuju mengenainya.

“RM1.25 bilion akan diterima secara langsung daripada Petronas jadi ia tidak dimasukkan dalam Belanjawan 2021. Bagaimanapun, kita mungkin merangkumkan dalam belanjawan negeri,” katanya dalam kenyataan malam tadi.

Beliau berkata kerajaan negeri juga akan mengutip cukai jualan sebanyak lima peratus daripada syarikat minyak dan gas lain yang beroperasi di Sabah.

Ini bermakna Sabah akan mempunyai lebih banyak dana untuk dibelanjakan bagi pembinaan infrastruktur lebih pesat, pembangunan modal insan dan ekonomi negeri, katanya.

Jeffrey berkata selain itu, kerajaan negeri juga telah

mengemukakan surat kepada Muhyiddin bagi memohon dana RM500 juta sebagai sebahagian obligasi perlembagaan kerajaan Persekutuan.

Berdasarkan Jadual Kesepuluh, Perkara 112C Perlembagaan Persekutuan, kerajaan Persekutuan hendaklah memberi kepada Sabah 40 peratus daripada hasil bersih yang diperoleh kerajaan Persekutuan dari negeri itu.

Jeffrey berkata dana RM500 juta itu adalah lebih baik berbanding ‘penyelesaian’ oleh kerajaan Pakatan Harapan (PH) iaitu geran khas RM53.4 juta untuk Sabah.

“Perjanjian di antara kerajaan Sabah yang dipimpin Warisan dengan kerajaan Persekutuan yang ditadbir PH sebelum ini mempunyai kekurangan.

“Jumlah tidak seberapa RM53.4 juta untuk tempoh empat tahun dan RM106.8 juta pada tahun kelima bermakna kita (Sabah) tidak mempunyai ruang untuk merundingkan semula jumlah itu untuk lagi lima tahun akan datang. Ini akan mengakibatkan kerugian besar kepada hasil Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Wajib Imbas MySejahtera Bermula 1 Mei – Khairy

PUTRAJAYA : Beberapa kelonggaran telah diumumkan oleh Menteri Kesihatan, Khairy Jamaluddin dalam sidang media hari ini.

Antara yang menarik perhatian adalah imbasan kos QR MySejahtera tidak diwajibkan apabila memasuki premis atau tempat-tempat awam.

Pun begitu, beliau memohon agar orang ramai mengaktifkan fungsi MySJ Trace untuk tujuan pengesanan kontak.

“Individu dengan status High Risk pada aplikasi MySejahtera iaitu kes positif COVID-19 dan individu yang diberi arahan HSO, tidak dibenarkan masuk ke premis.

“Pihak pengurusan premis hendaklah menyemak status risiko individu dalam aplikasi MySejahtera yang akan memasuki premisnya,” katanya.


COVID-19: Majlis Daerah Penampang Lakukan Sanitasi Di Plaza 333

KOTA KINABALU, 13 April: Majlis Daerah Penampang hari ini melakukan kerja-kerja semburan sanitasi di sekitar pusat komersial, Plaza 333 bagi mengekang penularan COVID-19.

Pegawai Eksekutif Majlis Daerah Penampang Tang Yang Ming berkata, langkah itu merupakan kesinambungan operasi pembersihan dan pembasmian kuman berikutan penambahan kes positif COVID-19 di sekitar kawasan berkenaan.

“Anggota kita turun padang hari ini untuk menyembur tempat yang tidak dapat dimasuki oleh kenderaan seperti kawasan longkang di lorong-lorong belakang bangunan,” katanya kepada pemberita selepas operasi itu, dekat sini hari ini.

Beliau berkata 25 orang telah digerakkan bagi melaksanakan kerja-kerja disinfeksi dan pembasmi kuman, dengan fokus utama ketika ini adalah di kawasan tumpuan orang ramai.selain kawasan pasar harian seperti pasar am dan pasar ikan yang akan disinfeksi setiap hari.

“Usaha pembersihan kuman di setiap pusat komersial khususnya tempat tumpuan orang awam  akan diteruskan sehingga tempoh Perintah Kawalan Pergerakan (PKP) itu tamat,” katanya.


8 Tempat Menarik Di Keningau

Daerah Keningau tidak kurang juga hebatkan dalam menyumbang kepada sektor pelancongan negeri Sabah. Keningau memiliki banyak tempat bersejarah ke pernah berada di bawah pemerintahan Kesultanan Brunei, dan turut dijajah British, dan Jepun. Selain itu Keningau turut mempunyai banyak lokasi rekreasi, tarikan alam semula jadi, dan pusat kraftangan. Untuk lebih lanjut, jom lihat senarai tempat menarik di Keningau.

Walaupun tidak popular seperti Sandakan dan Kundasang, ini tidak bermakna Keningau tidak berbaloi untuk di kunjungi. Sebab itulah kami ingin berkongsi tarikan yang ada di Keningau.

Batu Bersumpat Keningau merupakan monumen bersejarah Malaysia. Ia adalah tanda Jajahan Mahkota British di Borneo Utara bergabung bersama Sarawak dan negeri-negeri di Persekutuan Tanah Melayu lain bagi membentuk Malaysia.

Bukan itu sahaja, batu ini tanda persetujuan berkaitan agama, tanah dan adat anak negeri yang perlu diberi jaminan oleh kerajaan Pusat, selain janji rakyat di pedalaman Sabah untuk bersumpah taat setia kepada kerajaan Malaysia.

Kini ia terletak di Muzium Warisan Keningau. Anda boleh datang dan bergambar di sini.

Muzium ini menggunakan bangunan bangunan bersejarah di Keningau, iaitu bekas Rumah Rehat Kerajaan yang dibina pada 1946.

Apa yang menarik di muzium ini adalah ia menempatkan banyak sejarah tentang budaya, sejarah penjajahan dan gabungan dengan Malaysia, serta agama di Keningau.

Menarik juga untuk anda kunjungi bersama anak-anak.

Juga dikenali sebagai Cho Huan Lai Memorial, dibina untuk memperingati prajurit yang terkorban menentang Jepun sewaktu Perang Dunia Kedua. Keningau pernah dibom oleh Jepun dan mengorbankan banyak nyawa sebelu dibantu oleh tentera Australia.

Taman ini dijaga dengan baik dan mempunyai tugu. Jika anda datang pada hujung minggu, ramai pelancong dari Australia datang melawat untuk menghormati jasa nenek moyang mereka.

Antara tempat bersejarah lain di Keningau yang boleh anda lawati adalah Ansip Ferry Memorial Park dan Japan Surrender Point.

Gua Laing disenaraikan sebagai destinasi pelancongan terbaharu di Keningau. Gua ini bakal menjadi destinasi utama bagi mereka yang gemarkan aktiviti lasak.

Terdapat tiga laluan masuk ke Gua lain ini dan ia memerlukan kesabaran yang tinggi untuk masuk ke dalam gua.

Ia tidak sesuai untuk kanak-kanak kerana jalan untuk ke lokasi ini agak berliku dan memerlukan anda merentas hutan dan mendaki. Malah, permukaan gua ini agak licin.

Alamat: Jalan Kampung Bunga Raya, Apin-apin

Kalau anda mencari tempat menarik di Apin-Apin, anda boleh ke Bukit Trig. Ia merupakan tempat hiking. Apa yang menariknya anda tidak memerlukan pengalaman mendaki.

Ini kerana laluan pejalan kaki, tali, dan anak tangga sudah di sediakan buat pengunjung. Di sepanjang perjalanan anda bakal dihidangkan dengan pelbagai jenis tumbuhan berserta dengan papan tanda.

Penat anda akan hilang sebaik tiba di puncak bukit. Di puncak, anda bakal disajikan dengan pemandangan yang menghijau dan bukit-bukau.

Alamat: Jalan Apin-Apin Lama, 89650 Keningau, Sabah

Pusat Rekreasi Taman Bandukan adalah sebuah tempat rekreasi di Keningau yang penuh dengan aktiviti. Ia orang awam kerana banyak fasiliti yang tersedia. Jika anda gemarkan aktiviti outdoor, pastikan anda melawat Taman Badukan.

Antara aktiviti menarik yang boleh dilakukan di sini:

#7 Mee Woo Resort & Spa Keningau, Sabah

Biarpun baru sahaja beroperasi, Mee Woo Resort & Spa sudah menjadi salah satu tempat menarik di Keningau 2018. Banyak tarikan yang ada di Mee Woo dan semuanya bakal melengkapkan percutian anda.

Antaranya seperti resort yang selesa, kolam renang, spa, dan restoran. Yang menjadi tarikan sudah tentulah kolam renang. Menjadi tempat mandi di Keningau, Mee Woo menyediakan dua buah kolam renang iaitu untuk kanak-kanak dan untuk dewasa.

Kolam renang kanak-kanak mempunyai kedalaman air yang cetek dan gelongsong menarik.

Terdapat 3 buah air terjun di Keningau yang boleh anda jadikan sebagai tempat mandi manda. Kesemuanya memerlukan anda ‘masuk hutan’ dan jungle trekking. Mungkin tidak berapa sesuai untuk anak-anak. Tetapi jika anda ke sana bersama rakan-rakan ia bakal merakam memori indah.

Apa yang membuatkan Keningau menarik adalah kerana ia merupakan sebahagian daripada Banjaran Crocker. Keindahan flora dan fauna di sini sukar untuk digambarkan dengan kata-kata.

Untuk mereka yang cintakan alam sekitar, Crocker Range Park wajib dilawati. Aktiviti menarik yang boleh dilakukan di sini adalah

Itu di antara tempat menarik di Keningau yang boleh anda lawati. Semoga artikel ini membantu anda dalam merancang percutian di Keningau kelak.


5 Menteri, 18 Pembantu Menteri Angkat Sumpah Kabinet Sabah

KOTA KINABALU: Lima lagi menteri Kabinet Sabah bersama 18 pembantu menteri mengangkat sumpah jawatan di hadapan Yang di-Pertua Negeri Sabah, Tun Juhar Mahiruddin, hari ini.

Mereka ialah Ahli Dewan Undangan Negeri (ADUN) Membakut, Datuk Mohd Ariffin Arif (PN-BERSATU) yang dilantik sebagai Menteri Tugas-Tugas Khas dan ADUN Sukau (BN-UMNO), Datuk Jafry Ariffin (Menteri Pelancongan, Kebudayaan dan Alam Sekitar).

ADUN Tanjung Keramat (BN-UMNO), Shahelmey Yahya (Menteri Pembangunan Masyarakat dan Kesejahteraan Rakyat); ADUN Karambunai (BN-UMNO), Datuk Yakubah Khan (Menteri Sains, Teknologi dan Inovasi) dan ADUN Sook (PN-STAR), Datuk Ellron Angin (Menteri Belia dan Sukan).

Minggu lalu, Ketua Menteri, Datuk Hajiji Noor bersama tiga Timbalan Ketua Menteri, iaitu Datuk Bung Moktar Radin (BN-UMNO-Lamag), Datuk Dr Jeffrey Kitingan PN-STAR-Tambunan) dan Datuk Dr Joachim Gunsalam (PBS-Kundasang) serta dua menteri kanan mengangkat sumpah jawatan masing-masing.

Bung Moktar turut memegang portfolio Menteri Kerja Raya, manakala Jeffrey dan Dr Joachim masing-masing turut memegang portfolio Menteri Pertanian dan Perikanan dan Menteri Pembangunan Industri.

Dua lagi menteri yang sudah mengangkat sumpah ialah Menteri Kerajaan Tempatan dan Perumahan yang juga Menteri Kewangan Kedua, Datuk Masidi Manjun (PN-BERSATU-Karanaan) dan Menteri Pembangunan Luar Bandar, Datuk Jahid Jahim (PBS-Tamparuli).

Secara keseluruhan, Kabinet baharu kerajaan Sabah di bawah Gabungan Rakyat Sabah (GRS) pimpinan Hajiji merangkumi 11 kementerian dengan tujuh kementerian mempunyai dua pembantu menteri, manakala empat lagi seorang pembantu menteri.

Mereka yang dilantik sebagai pembantu menteri ialah ADUN Paginatan, Datuk Abidin Madingkir (PN-STAR) dan Datuk Wetrom Bahanda (PN-BERSATU-Bandau), kedua-duanya Pembantu Menteri Kepada Ketua Menteri (Kementerian Tugas-Tugas Khas).

Datuk Nizam Abu Bakar Titingan (PN-BERSATU-Apas) dan Jasni Daya (BN-UMNO-Pantai Dalit) sebagai Pembantu Menteri Kewangan; Datuk Limus Jury (PN-BERSATU-Kuala Penyu) dan Datuk Robert Tawik (PN-STAR-Bingkor) sebagai Pembantu Menteri Kerja Raya.

Datuk James Ratib (BN-UMNO-Sugut) dan Hendrus Anding (PBS-Tandek) sebagai Pembantu Menteri Pertanian dan Perikanan, manakala Mohd Tamin Zainal (BN-UMNO-Pantai Manis) sebagai Pembantu Menteri Pembangunan Industri.

ADUN Klias, Datuk Isnin Aliasnih (PN-BERSATU) dan Mohd Hamsan Awang Supian (BN-UMNO-Sungai Sibuga) pula dilantik sebagai Pembantu Menteri Kerajaan Tempatan dan Perumahan dan Menteri Kewangan II.

Sementara itu, Samad Jambri (PN-BERSATU-Labuk) dan Harun Durabi (BN-UMNO-Bengkoka) dilantik sebagai Pembantu Menteri Pembangunan Luar Bandar, manakala Datuk Joniston Bangkuai (PBS-Kiulu) sebagai Pembantu Menteri Pelancongan, Kebudayaan dan Alam Sekitar.

Selebihnya, Datuk Julita Mojungki (PBS-Matunggong) dan Flovia Ng (PN-STAR-Tulid) sebagai Pembantu Menteri Pembangunan Masyarakat dan Kesejahteraan Rakyat; Datuk Ruddy Awah (Bebas-Pitas) sebagai Pembantu Menteri Sains, Teknologi dan Inovasi serta Andi Muhammad Suryady Bandy (BN-UMNO) Tanjung Batu sebagai Pembantu Menteri Belia dan Sukan.

Turut dilantik ialah Speaker Dewan Undangan Negeri (DUN) Sabah yang baharu, Datuk Kadzim Yahya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Musa Aman Dihalang Masuk Laluan Ke Istana Negeri

KOTA KINABALU: Bekas Ketua Menteri Sabah, Tan Sri Musa Aman bersama rombongannya dihalang masuk ke laluan Istana Negeri Sabah, sebentar tadi.

Rombongan lebih 10 kenderaan mewah itu ditahan polis yang melakukan sekatan berhampiran Bulatan Nanas di Jalan Istana jam 3.50 petang.

Beberapa peguam kepada Musa dilihat cuba berunding dengan pegawai polis yang membuat sekatan.

Namun sehingga kini mereka tidak dapat melepasi sekatan berkenaan.

Terdahulu, Musa dalam sidang media di kediamannya di Luyang, hari ini, mengumumkan mempunyai majoriti untuk membentuk kerajaan dan mendakwa pembubaran DUN adalah tidak wajar. – HMetro


Biarpun Wabak, GRS Masih Mampu Bawa Kemajuan, Kata Hajiji

KOTA KINABALU: Ketua Menteri Hajiji Noor berkata kerajaan Gabungan Rakyat Sabah (GRS) dalam hala tuju baik untuk memajukan Sabah dan rakyatnya walaupun berdepan cabaran akibat wabak Covid-19.

Hajiji yang juga Pengerusi GRS berkata, walaupun berdepan pelbagai cabaran, kerajaan negeri tetap melaksanakan perancangan pembangunannya, sekalipun berdepan krisis kesihatan.

“Kami telah melakukan yang terbaik menangani cabaran dihadapi sepanjang hampir dua tahun,” katanya dalam ucapan Krismas dan Tahun Baharu, hari ini.

“Kami tidak sabar menantikan 2022 bagi memastikan agenda pembangunan kami seperti digariskan dalam Sabah Maju Jaya (SMJ) dan Bajet 2022 negeri berjalan lancar.”

Katanya, pelan pembangunan lima tahun SMJ kerajaan GRS telah dimulakan Mac lalu, dengan tiga pelaburan besar bernilai RM10 juta, iaitu Lok Kawi Resort City, sebuah loji pembuatan kerajang tembaga serta projek tanaman kelapa bersepadu.

“Semua ini penting dan mampu membawa impak besar kepada rakyat Sabah serta ekonomi negeri,” katanya.

Tambahnya, Sabah juga dalam landasan betul untuk menjadi pusat pangkalan data pelabur bagi ASEAN, selaras rangka pembangunan kerajaan GRS.

Selain itu, beliau mengucapkan terima kasih kepada rakyat atas kepercayaan dan sokongan berterusan kepada GRS dalam memimpin dan membangunkan negeri itu.

Katanya, beberapa tuntutan Sabah telah diselesaikan menerusi majlis khas bagi Perjanjian Malaysia 1963 (MA63).

Ini susulan Rang Undang-undang Pindaan Perlembagaan Persekutuan 2021 diluluskan di Parlimen, yang mengembalikan status Sabah dan Sarawak seiring Semenanjung, katanya.

Sebagai penutup tahun yang produktif, beliau berkata, satu lagi kejayaan adalah perjanjian kolaborasi komersial antara Petronas dan kerajaan negeri menandakan era baharu dalam industri minyak dan gas Sabah.

Hasilnya, pembentukan SMJ Petroleum Sdn Bhd, syarikat minyak dan gas yang dimiliki sepenuhnya kerajaan negeri. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kesalahan Rentas Daerah Catat Kompaun Tertinggi Di Sabah

KOTA KINABALU: Sebanyak 65 kompaun kerana kesalahan melanggar prosedur operasi standard (SOP) Perintah Kawalan Pergerakan Bersyarat (PKPB) dikeluarkan pihak berkuasa pada hari pertama sambutan Aidilfitri di Sabah, hari ini.

Jurucakap perkembangan harian Covid-19 Sabah, Datuk Masidi Manjun, dalam kenyataannya malam ini berkata, lebih separuh daripada kompaun itu adalah atas kesalahan merentas negeri atau daerah.

“Sebanyak 65 kompaun melanggar SOP Covid-19 dikeluarkan di seluruh Sabah, masing-masing 11 orang tidak memakai pelitup muka, 19 orang gagal menyediakan peralatan atau merekod butiran pelanggan dan 35 orang merentas negeri atau daerah tanpa kebenaran,” katanya.

Sabah menguatkuasakan larangan merentas daerah dan negeri bermula 10 Mei lalu hingga 16 Mei ini dalam usaha untuk mengelak penularan Covid-19 yang berpunca daripada aktiviti balik kampung sempena sambutan Aidilfitri.

Sementara itu, Masidi yang juga Menteri Kerajaan Tempatan dan Perumahan negeri berkata, satu kluster baharu Covid-19 dilaporkan di Sabah yang direkod di Kampung Lapan, Tawau, hari ini.

Kluster Kongsi Lapan itu, katanya berpunca daripada seorang wanita berusia 45 tahun yang disahkan positif Covid-19 menerusi saringan bergejala di Klinik Kesihatan Tawau pada 7 Mei lalu.

“Turut dikesan positif Covid-19 ialah sepupu kepada kes indeks yang tinggal serumah dengannya.

“Berdasarkan rekod pergerakan, kes indeks dipercayai mendapat jangkitan ketika menghadiri solat sunat terawih dan pengagihan moreh sepanjang Ramadan bermula pada 29 April hingga 6 Mei lalu di Masjid Baitul Farihin, Kampung Lapaj.

“Daripada 56 orang yang disaring, sembilan didapati positif menjadikan jumlah terkini positif Covid-19 bagi kluster ini ialah 11 kes, manakala 34 sampel lagi masih menunggu keputusan,” katanya.

Secara keseluruhan, Sabah hari ini mencatat 76 kes baharu Covid-19 dengan dua kematian, masing-masing di Sandakan dan Lahad Datu, manakala seramai 51 pesakit dilaporkan sembuh.

Daerah Kota Kinabalu memcatat kes tertinggi hari ini dengan 16 kes, diikuti Tawau (13 kes), Kunak (12 kes), Kalabakan (10 kes) dan Penampang (enam kes). – HMetro


Parti Kecil Sabah Harap Dapat Cipta Kejayaan Pada PRN

KOTA KINABALU: Sebuah parti yang kurang dikenali, Parti Gagasan Rakyat Sabah (PGRS), berharap dapat menghasilkan kejutan pada pilihan raya negeri akan datang, kerana menganggap ia sebagai “pejuang sejati hak Sabah”.

Diketuai Ationg Tituh, yang bertanding pada pilihan raya 1990 bawah parti Akar, PGRS mengumumkan ia merancang untuk bertanding di semua 73 kerusi pada 26 Sept nanti.

Ationg beritahu FMT, majlis tertinggi parti mengambil keputusan berani itu pada mesyuaratnya baru-baru ini.

Ationg akan bertanding di kerusi Kuamut di Parlimen Kinabatangan, di mana beliau bertanding dan tewas atas tiket Akar 30 tahun lalu.

Antara calon lain, katanya, bekas pengerusi perhubungan MCA Sabah Francis Goh berkemungkinan akan bertanding atas tiket PGRS dan begitu juga dengan profesional lain.

“Kami ada peluang untuk menang pilihan raya kerana satu-satunya parti tempatan yang memperjuangkan hak negeri. Banyak yang lain bersekongkol dengan parti dari Tanah Melayu. Mereka sama ada bekerjasama dengan Barisan Nasional atau Perikatan Nasional.

“Jadi, saya lihat orang Sabah mula sedar bahawa kita perlukan parti tempatan yang sebenar untuk memperjuangkan hak Sabah. Itulah harapan kami,” katanya.

Selain PGRS, Parti Cinta Sabah (PCS) dan Parti Liberal Demokratik (LDP) disebut-sebut sebagai third force (italic) berdepan Warisan Plus dan gabungan BN-PN Plus.

PCS, diketuai bekas menteri luar negeri Anifah Aman dan LDP, diketuai bekas ketua menteri Chong Kah Kiat, menolak dakwaan akan bekerjasama dengan gabungan yang berpusat di Semenanjung.

Sebaliknya, mereka memilih untuk bertanding sebagai entiti bebas. Kedua-duanya parti pelbagai kaum.

Ationg, yang merupakan pengerusi perhubungan Parti Progresif Rakyat Sabah pada 2006, berkata kedua-dua PCS dan LDP dapat mendakwa apa sahaja dalam hal memperjuangkan hak Sabah, tetapi berpendapat hanya PGRS yang benar-benar memikirkan kepentingan rakyat Sabah.

“Dalam politik, anda boleh dakwa apa sahaja. Semua parti ini mempunyai sokongan akar umbi masing-masing dari seluruh negeri.

“Parti-parti itu, termasuk PGRS, boleh melabelkan diri mereka sebagai third force (italic) atau apa sahaja tetapi bagi saya, apa yang lebih penting ialah aspirasi parti kami dapat tercapai dengan memenangi pilihan raya negeri ke-16,” katanya.

Ationg berkata walaupun PGRS akan bergerak sendiri, parti itu sedia mempertimbangkan kerjasama dengan parti lain selepas keputusan pilihan raya diumumkan.

“Itu bergantung pada keputusan. Sekiranya kita perlu membentuk kerajaan, kita akan bergabung dengan parti lain yang mempunyai pemikiran sama dengan kita,” katanya.

PGRS ditubuhkan pada 2009 tetapi hanya diluluskan secara rasmi oleh Jabatan Pendaftaran Pertubuhan Malaysia (JPPM) 3 tahun kemudian.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nelayan Antara Dalang Penculikan Di Pantai Timur Sabah

SEMPORNA: Segelintir nelayan dikesan menjadi antara dalang kes penculikan yang berlaku di sekitar perairan Pantai Timur Sabah.

Pesuruhjaya Polis Sabah, Datuk Omar Mammah berkata, kumpulan nelayan terbabit menjadi pemerhati atau ‘spotter’ untuk melihat mangsa sebagai ‘soft target’ dan menyalurkan maklumat kepada kumpulan penjenayah rentas sempadan.

“Pihak berkuasa khususnya Kawasan Keselamatan Khas Pantai Timur Sabah (Esscom) sedia maklum mengenai perkara ini dan turut mengesan beberapa pihak lain selain kumpulan nelayan turut terlibat sebagai ‘spotter’.

“Ada di antaranya yang sudah diambil tindakan termasuk ditembak mati seperti yang berlaku di Semporna, Lahad Datu dan Kinabatangan sebelum ini,” katanya kepada media hari ini.

Tambah Omar, pihaknya sedang memantau saki baki kumpulan pemerhati yang menjadi dalang kepada setiap kes penculikan di sini.

“Dalam masa sama, agensi keselamatan Filipina sedang bertindak memburu suspek penculikan terbaharu di Lahad Datu, 15 Januari lalu.

“Berdasarkan maklumat yang diterima ada suspek yang berjaya ditembak mati oleh pasukan keselamatan di sana,” katanya.

Menurutnya, mangsa penculikan masih berada di Selatan Filipina dan pihak berkuasa Malaysia dan Filipina sedang berusaha melakukan operasi menyelamat.

Sementara itu, Komander ESSCOM Datuk Hazani Ghazali dalam kenyataannya mengesahkan dua suspek penculik yang mati dibunuh dalam insiden berbalas tembakan di selatan Fililina dikenali sebagai Kah Bong dan Melbi, iaitu penunjuk arah dan perunding kumpulan Abu Sayyaf.

Sebelum ini, lapan nelayan warga Indonesia dilaporkan hilang dipercayai diculik di perairan Tambisan, Tungku, Lahad Datu, sebelum tiga daripadanya dibebaskan.

Lima lagi nelayan tersebut dikenali sebagai Arsyad Dahlan, 41; La Baa, 32; Riswanto Hayano, 27; Edu Lawalopo, 53, dan Syarizal Kastamiran, 29, dilarikan kumpulan penculik itu ke selatan Filipina untuk tujuan tuntutan pampasan.


Aidiladha: Pemeriksaan Dari Rumah Ke Rumah Akan Diumum PDRM

KUALA LUMPUR: Polis Diraja Malaysia (PDRM) akan mengumumkan sama ada akan membuat pemeriksaan mengejut rumah ke rumah esok sempena sambutan Aidiladha, kata Datuk Seri Ismail Sabri Yaakob.

Timbalan Perdana Menteri berkata, perkara itu akan diputuskan PDRM kerana tindakan penguatkuasaan pematuhan prosedur operasi standard (SOP) Perintah Kawalan Pergerakan (PKP) berada di bawah bidang kuasa pasukan keselamatan itu.

“Sekarang ini, sekatan jalan raya diperketatkan. Semalam sahaja, ramai (pengguna jalan raya) diarahkan patah balik (kerana tiada surat kebenaran).

“Polis akan lebih tegas sebab esok raya (Aidiladha). Berkenaan pemeriksaan rumah ke rumah pula akan diumumkan pihak polis,” katanya pada sidang media selepas melancarkan Program Mindef (Kementerian Pertahanan) Prihatin, di Wisma Pertahanan, di sini, hari ini.

Semalam, PDRM melaporkan sebanyak 381,952 kenderaan diperiksa di sekatan jalan raya seluruh negara.

Untuk rekod, jumlah bilangan kenderaan diarahkan berpatah balik paling tinggi dicatatkan pada 16 Julai lalu, iaitu sebanyak 4,839 sejak Pelan Pemulihan Negara (PPN) dilaksanakan.

Mengenai isu menteri melanggar SOP PKP, Ismail Sabri berkata, semua individu tidak kira latar belakang akan dikenakan kompaun jika didapati melanggar SOP berkenaan.

“Baru-baru ini ada seorang menteri dikompaun RM1,500. Polis dan agensi berkaitan ada kuasa untuk mengambil tindakan mengikut akta sedia ada,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Menjelang Aidilfitri, Covid-19 Hampiri 4,000 Kes & 22 Kematian Hari Ini

PUTRAJAYA: Sebanyak 3,973 kes baharu Covid-19 dicatatkan dalam tempoh 24 jam lalu, dengan kes paling banyak direkodkan di Selangor.

Pada sidang media hari ini, Ketua Pengarah Kesihatan Dr Noor Hisham Abdullah berkata, ini menjadikan jumlah keseluruhan jangkitan sebanyak 448,457.

Selangor mencatatkan 1,328 kes, diikuti oleh Sarawak (512), dan Kuala Lumpur (483).

Johor mencatatkan sebanyak 384 kes, manakala Kelantan (321), Pulau Pinang (187), Kedah (174), Perak (140), Negeri Sembilan (126), Terengganu (93), Pahang (85), Melaka (79), Sabah (50), Putrajaya (8) dan Labuan (3).

Tiada kes baharu direkodkan di Perlis.

Daripada jumlah kes baharu itu, 3,968 adalah penularan tempatan manakala lima adalah kes import.

Ketika ini, 38,499 pesakit sedang menerima rawatan, dengan 453 di unit rawatan rapi (ICU), manakala 224 memerlukan bantuan alat pernafasan.

Sementara itu, sebanyak 2,848 kes sembuh dilaporkan, menjadikan jumlah kumulatif kes sembuh sepenuhnya 408,236, iaitu lebih kurang 91% daripada jumlah kes keseluruhan.

Pertambahan 22 kematian menjadikan jumlah kumulatif kematian sebanyak 1,722.


PKP: Kedai Gunting Rambut Tidak Dibenarkan Beroperasi Di Sabah

KOTA KINABALU: Kerajaan Sabah tidak membenarkan kedai gunting rambut di negeri ini beroperasi sepanjang arahan Perintah Kawalan Pergerakan (PKP) dilaksanakan.

Setiausaha Kerajaan Negeri Datuk Safar Untong berkata keputusan itu adalah selaras dengan keputusan kerajaan persekutuan supaya kedai gunting di seluruh negara tidak beroperasi dalam tempoh PKP.

“Kerajaan negeri berpendirian operasi kedai gunting rambut tidak dibenarkan kerana memang sukar untuk menentukan jarak sosial antara tukang gunting dan pelanggan,” katanya.

Beliau berkata demikian kepada pemberita selepas program sumbangan bekalan peralatan perubatan daripada KTS Group; Malaysian Relief Agency; MR. DIY Trading (Sabah) Sdn Bhd; dan The Edge di sini, hari ini.

Terdahulu, Menteri Kanan (Kluster Keselamatan) Datuk Seri Ismail Sabri Yaakob berkata Perdana Menteri Tan Sri Muhyiddin Yassin memutuskan kedai gunting rambut, salun kecantikan, kedai cermin mata dan semua bentuk bazar Ramadan di seluruh negara tidak dibenarkan beroperasi sepanjang PKP.

Sementara itu, Safar berkata, kerajaan negeri tidak menghalang operasi mana-mana perkhidmatan penghantaran barangan penting terutama keperluan makanan seperti ikan dan sayur-sayuran ke daerah-daerah memerlukan sepanjang tempoh PKP ini.

Bagaimanapun, pengusaha penghantaran barangan keperluan perlu menunjukkan surat kebenaran daripada pihak berkuasa seperti Jabatan Perikanan dan Jabatan Pertanian bagi memudahkan perjalanan dari satu daerah ke daerah lain.

“Kita juga memohon kepada semua pengusaha untuk mematuhi prosedur operasi standard prosedur termasuk masa dibenarkan beroperasi yang telah ditetapkan oleh kerajaan negeri, ” katanya.

Pada majlis itu, Safar mewakili kerajaan Sabah menerima sumbangan bekalan peralatan kesihatan serta perubatan berkenaan seperti penutup mulut dan hidung; peralatan perlindungan peribadi; kit ujian COVID-19 dan sarung tangan yang akan diagihkan kepada hospital dan klinik memerlukan.


Tak Perlu Lagi PKPD Di Seluruh Sabah

KUALA LUMPUR: Tiada keperluan untuk melaksanakan Perintah Kawalan Pergerakan Diperketatkan (PKPD) di seluruh Sabah, setakat ini.

Menteri Kanan (Keselamatan), Datuk Seri Ismail Sabri Yaakob, berkata ketika ini, PKPD hanya dilaksanakan di kawasan tertentu di negeri itu, manakala Sabah secara keseluruhannya dikenakan Perintah Kawalan Pergerakan Bersyarat (PKPB).

“Bagaimanapun, Kementerian Kesihatan memantau setiap hari perkembangan kes COVID-19 di negeri itu.

“Setakat ini, tiada keperluan untuk melaksanakan PKPD (di seluruh Sabah) tapi pada masa akan datang kita tidak tahu lagi,” katanya pada sidang media mengenai PKP di sini, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sumandak Sabah Jadi Pilihan

Cukup dikenali dengan lagu-lagu berentak rock, nama Lan Solo kini nampaknya tidak hanya terarah ke arah genre itu.

Terbaharu, Lan muncul dengan buah tangan bertajuk 5 Kaki 4 Inci yang mengetengahkan muzik dan bahasa dari negeri Sabah.

“Tajuk 5 Kaki 4 Inci ini adalah simbolik kepada ketinggian gadis dari negeri Sabah yang, cukup popular dengan kemanisan wajah serta keperibadian mereka.

“Lagi pula, saya rasa judul lagu sebegini bukan lagi asing buat masyarakat Borneo kerana ia begitu unik dan mencuri perhatian,” katanya.

Dihasilkan oleh penyanyi dan komposer, Velvet Aduk Lawrence, lagu 5 Kaki 4 Inci juga mendapat sentuhan daripada Velvet sendiri serta Marsha Milan.

“Rakaman untuk lagu ini dibuat di Kuala Lumpur, tetapi, lokasi penggambaran video muziknya kami lakukan di pelbagai daerah menarik di Sabah.

“Dalam lagu ini juga, saya menggunakan dialek bahasa Melayu Sabah dan turut menyelitkan beberapa perkataan dari bahasa Dusun,” katanya.

Ditanya mengapa dia tidak menghasilkan lagu ini dalam bahasa Dusun sepenuhnya, Lan mengakui kurang fasih dalam bahasa itu.

“Seperti yang semua sedia maklum, saya adalah warga Semenanjung. Jadi, penguasaan bahasa Dusun saya juga tidak lancar.

“Sebelum ini, saya pernah rakamkan lagu ‘cover’ berbahasa Dusun, tapi ada ramai juga yang menegur sebutan saya yang tak tepat.

“Jadi, untuk mengelakkan sebarang salah faham, saya rasa lebih baik saya menyanyi dalam bahasa Melayu Sabah dan selitkan beberapa perkataan bahasa Dusun yang mudah difahami,” katanya.

Selain untuk tujuan berkarya, lagu 5 Kaki 4 Inci juga adalah sebagai tanda penghargaan Lan kepada peminat serta penyokongnya dari negeri Sabah dan Sarawak.

“Seperti semua sedia maklum, saya ada membuka perniagaan dengan menjual barangan tempatan dari Sabah dan membawanya ke Kuala Lumpur.

“Dari situ, saya melihat ia mendapat sokongan daripada penduduk Sabah serta Sarawak. Bagi saya, kehadiran lagu ini juga adalah satu cara untuk saya menghargai sokongan mereka,” katanya.

Sejak dilancarkan pada 12 Januari lalu, video muzik 5 Kaki 4 Inci sudah ditonton hampir 100,000 tontonan di YouTube.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penambahan 13 Kerusi DUN Di Sabah Bukti Kerajaan PH Terbuka

KOTA KINABALU: Langkah kerajaan Pakatan Harapan (PH) membawa usul untuk menambah 13 kerusi Dewan Undangan Negeri (DUN) Sabah di Dewan Rakyat, semalam memberi gambaran jelas kerajaan hari ini lebih bersifat terbuka.

Ahli politik veteran Sabah, Datuk Lajim Ukin, berkata usul itu yang akhirnya disokong sebulat suara Ahli Parlimen turut membuktikan kerajaan pimpinan PH tidak takut atau bimbang untuk berdepan dengan rakyat ketika pilihan raya.

Beliau berkata, ia juga menunjukkan komitmen PH bagi memenuhi kehendak dan keperluan rakyat Sabah yang sepatutnya ditunaikan dua tahun lalu kerana tambahan 13 kerusi berkenaan sudah diluluskan DUN Sabah pada Ogos 2016.

“Kerajaan lalu tidak membawa usul 13 kerusi tambahan ke Dewan Rakyat kerana bimbang berdepan dengan rakyat ketika pilihan raya, berbeza dengan PH hari ini yang lebih bersikap terbuka dan berani melaksanakan kehendak rakyat,” katanya, di sini, hari ini.

Lajim yang juga bekas Presiden Parti Harapan Rakyat Sabah (Harapan Rakyat), berkata tambahan 13 kerusi DUN Sabah itu penting sejajar peningkatan rakyat negeri ini, selain mengambil kira kedudukannya sebagai negeri yang luas.

Katanya, dengan adanya 73 kerusi berbanding 60 kerusi sebelum ini, rakyat di setiap kawasan negeri ini dapat diwakili dengan lebih baik di DUN selain membolehkan kerajaan menyalurkan program pembangunan dengan lebih meluas.

“Selepas ini, rakyat Sabah berpeluang memilih 73 wakil rakyat yang boleh memberikan khidmat kepada mereka dan ia juga bermakna suara rakyat di DUN selepas ini akan menjadi semakin banyak.

“Lebih menarik lagi, selepas ini mereka yang berumur 18 tahun juga boleh mengundi dan sama-sama menunaikan tanggungjawab memilih wakil rakyat berikutan langkah berani PH membawa usul menurunkan had umur pengundi yang diluluskan Parlimen kelmarin,” katanya.

Sementara itu, Pengerusi DAP Sabah, Frankie Poon Ming Fung, menyifatkan kelulusan Dewan Rakyat bagi 13 kerusi tambahan itu sebagai langkah yang dapat memberi keadilan kepada rakyat di Sabah.

Katanya, 60 kerusi DUN sedia ada adalah tidak adil kepada kira-kira 3.8 juta penduduk negeri ini, lebih-lebih lagi ada kawasan yang memiliki terlalu ramai pengundi.

“Kawasan yang terlalu ramai pengundi perlu dipecahkan dan tambahan kerusi juga perlu untuk memberi gambaran sebenar keluasan Sabah sebagai negeri kedua terbesar di Malaysia.

“Selepas ini, kita berharap agar kerusi Parlimen di Sabah juga dapat ditambah seiring tambahan kerusi DUN,” katanya.

Semalam, Ketua Menteri, Datuk Seri Mohd Shafie Apdal, dalam sidang media selepas 13 kerusi tambahan diluluskan Parlimen, berkata kelulusan berkenaan menguntungkan rakyat kerana dekat menyuarakan masalah selain memberi peluang wakil rakyat baharu menabur khidmat.

“Usul ini amat penting buat rakyat Sabah kerana mereka menuntut untuk mempunyai perwakilan mencukupi. Bukan hanya suara mereka didengari tetapi juga perkhidmatan yang amat ditunggu,” katanya.

Beliau yang juga Presiden Parti Warisan Sabah (WARISAN) berkata pertambahan kerusi DUN juga membolehkan pentadbiran pilihan raya di negeri ini diurus dengan lebih baik berbanding sebelum ini.

Presiden Pertubuhan Pasok Momogun Kadazandusun Murut Bersatu (UPKO), Datuk Madius Tangau pula menyifatkan tambahan kerusi DUN Sabah itu menjadi asas penting untuk Sabah lebih maju, berdaya saing, dinamik dan dikemaskini.

Sementara itu, Presiden Parti Bersatu Sabah (PBS), Datuk Seri Dr Maximus Ongkili, dalam maklum balasnya berkata turut menyatakan kepentingan kerusi Parlimen ditambah sejajar pertambahan kerusi DUN bagi mencapai jumlah satu pertiga seperti dipersetujui dalam Perjanjian Malaysia 1963 (MA63).


Malaysia Kutuk Video Ubah Lirik Lagu Indonesia Raya

JAKARTA: Malaysia mengutuk keras tindakan provokasi negatif yang cuba menjejaskan hubungan Malaysia-Indonesia menerusi satu video, yang menghina Indonesia.

Kedutaan Besar Malaysia di Jakarta dalam satu kenyataan malam ini, menegaskan pihak berkuasa Malaysia sedang menyiasat video yang tular berkenaan.

“Kedutaan Besar Malaysia di Jakarta mengambil maklum akan sebuah video yang didakwa dimuat naik oleh warganegara Malaysia dan didakwa memperlekehkan dan menghina Indonesia.

“Sekiranya video itu didapati dimuat naik oleh warganegara Malaysia, tindakan tegas akan dikenakan berlandaskan undang-undang sedia ada,” menurut kenyataan itu.

Satu video, dimuat naik dua minggu lalu oleh individu tidak bertanggungjawab di ruang komentar di laman YouTube My Asean pada ruangan komen, memaparkan lagu kebangsaan Indonesia disunting liriknya yang menghina negara Indonesia.

Video di ruang komen di YouTube berkenaan sudah dipadamkan, namun video itu dimuat naik ke pelbagai aplikasi lain dan ditularkan di platform media sosial lain di Indonesia, yang menimbulkan pelbagai komen kebencian dan kemarahan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Padah Panggil Orang Urut Isteri

SURABAYA: Padah memanggil tukang urut lelaki untuk mengurut isterinya, seorang suami menyesali tindakan itu apabila wanita kesayangannya dicabul suspek di kediaman mereka.

Suspek berusia 40 tahun itu kini berdepan hukuman penjara sembilan tahun atas kesalahan memperkosa wanita berusia 18 tahun itu.

Kejadian pada Selasa lalu jam 7 malam di sebuah bilik di rumah mangsa.

Ketua Polis Daerah Sukolilo Subiyantana berkata, kejadian berlaku apabila suspek dipanggil si suami bagi mengurut isteri yang kurang sihat.

“Tukang urut itu diundang ke rumah mangsa.

“Sehari sebelum kejadian mangsa mengadu kesakitan pada perutnya, lalu si suami memanggil tukang urut,” katanya.

Suspek yang juga bapa dua anak itu sudah menjadi tukang urut sejak sembilan tahun di kampung berkenaan.

Suami mangsa pada mulanya tidak mencurigai suspek berikutan lelaki itu sudah lama melakukan pekerjaan terbabit.

Ketika kejadian, suspek menyuruh si suami menunggu di ruang tamu rumah ketika dia mengurut wanita itu.

Bagaimanapun, selepas setengah jam, suami curiga apabila mendengar jeritan isterinya.

Dia bergegas ke bilik dan terkejut apabila mendapati suspek cuba memperkosa isterinya.- Agensi


Suasana Suram Di Tempat Warisan Plus Berkumpul

KOTA KINABALU: Suasana agak suram di Rumah Yayasan Sabah di Likas, tempat dipercayai pemimpin Warisan Plus berkumpul.

Sehingga kini, masih belum kelihatan kelibat Presiden Warisan, Shafie Apdal, dan pemimpin Warisan Plus walaupun puluhan wartawan kini berkumpul di perkarangan kediaman berkenaan.

Difahamkan Shafie berada di dalam kediaman itu namun wartawan tidak dibenarkan masuk. – FMT


GRS Kemuka Pendaftaran Sebagai Gabungan Politik Kepada RoS – Masidi

KOTA KINABALU : Gabungan Rakyat Sabah (GRS) telah mengemukakan pendaftaran untuk menjadi sebuah gabungan politik yang sah kepada Jabatan Pendaftaran Pertubuhan (RoS) dua minggu lepas, kata Timbalan Ketua Badan Pimpinan Bersatu Sabah Datuk Masidi Manjun.

Menteri Kerajaan Tempatan dan Perumahan Sabah itu berkata pada masa ini GRS sedang menyediakan beberapa perkara yang diminta RoS dan berharap pendaftaran gabungan itu akan diselesaikan secepat mungkin.

“Kita masih tunggu (proses pendaftaran), mereka (RoS) ada minta ‘butiran lanjut’ tetapi kami masih belum berikan lagi,” katanya pada sidang media selepas merasmikan program suntikan vaksin COVID-19 kepada kanak-kanak dan dos penggalak di Wisma Innoprise di sini hari ini.

Pada 26 Feb lepas, Ketua Menteri Datuk Hajiji Noor yang juga Pengerusi GRS dilaporkan berkata gabungan itu akan didaftarkan dalam masa terdekat bagi memastikan kerjasama antara parti politik yang mendukung kerajaan negeri pada masa ini dapat terus dimantapkan.

Hajiji berkata pendaftaran GRS sebagai gabungan politik yang sah atas kemahuan parti komponen juga adalah bagi memastikan usaha kerajaan negeri menjaga kepentingan rakyat Sabah berjalan lancar.

GRS dianggotai parti daripada Perikatan Nasional (Bersatu, Parti Solidariti Tanah Airku, Parti Progresif Sabah, PAS dan Gerakan), Barisan Nasional (UMNO, MCA, MIC, Parti Bersatu Rakyat Sabah) dan Parti Bersatu Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPV Dibuka Di Balung, Merotai Beri Vaksin Kepada Rakyat Di Pedalaman

TAWAU,  8 Jun : Dua lagi Pusat Pemberian Vaksin (PPV) akan dibuka melibatkan kawasan Balung serta Merotai dekat sini dalam tempoh terdekat bagi membolehkan rakyat di kawasan pedalaman mendapatkan vaksin COVID-19, kata Pengerusi Pusat Kawalan Operasi Bencana (PKOB) Tawau Arnold Joibi.

Beliau berkata keputusan membuka PPV baharu itu dibuat setelah mengambil kira faktor geografi kawasan Tawau serta Kalabakan yang luas dan dalam usaha memudahkan penduduk untuk ke PPV bagi mendapatkan vaksin.

“Ketika ini masih dalam proses diwartakan, kami jangkakan apabila kita buka tempat baru ini (PPV) iaitu di Institut Pendidikan Guru, Balung dan Dewan Datuk Najib, Merotai akan memudahkan penduduk dapatkan vaksin dan lebih ramai terbuka mendaftar untuk divaksin,” katanya kepada Bernama.

Ketika ini suntikan vaksin dilakukan di PPV Dewan Masyarakat Tawau, Hospital Tawau serta Klinik Kesihatan Tawau, semuanya terletak di kawasan bandar dan keadaan itu memberi kesan kepada penduduk di luar bandar seperti penduduk Kampung Kalabakan yang perlu menempuh perjalanan hampir tiga jam untuk ke bandar Tawau.

Menurut laman sesawang Jawatankuasa Khas Jaminan Akses Bekalan Vaksin COVID-19, seramai 162,814 penduduk sudah divaksin di Sabah atau 5.55 peratus daripada jumlah penduduk, peratus terendah berbanding negeri lain. Sabah pada masa ini mempunyai 29 PPV.

Arnold berkata pendaftaran vaksin penduduk di sini masih rendah dan sehingga kini hanya 50,000 pendaftaran daripada 441,000 penduduk direkodkan. Sejumlah 11,000 penduduk Tawau telah menerima suntikan vaksin.

“Kami harap ketua kampung termasuk Unit Pemimpin Pembangunan Masyarakat mendaftarkan penduduk di kawasan terpencil kerana ini antara cara dapat membantu mewujudkan imuniti kelompok, ” katanya.

Sebelum itu, tinjauan Bernama mendapati ketiadaan PPV berhampiran antara faktor penduduk luar bandar mengambil pendekatan ‘tunggu dan lihat’ untuk mendaftar sebagai penerima vaksin.

Seorang penduduk Merotai, Paridah Aco, 57, berkata faktor PPV yang jauh dari kawasan rumah menyebabkannya berasa berbelah bahagi untuk mendaftar vaksin kerana memikirkan banyak kekangan seperti tiada kenderaan dan kos yang perlu dikeluarkan untuk ke bandar Tawau.

“Bukan saya tidak mahu vaksin tapi sebab tempat vaksin jauh, jika ada tempat beri vaksin lebih dekat,  saya boleh,  bagus kalau ada yang berhampiran harap kerajaan boleh memikirkan kemudahan untuk penduduk luar bandar,” katanya.

Bagi penduduk Kalabakan Ramlan Bidung, 49, yang juga belum mendaftar untuk suntikan vaksin pula memberitahu kurang pengetahuan mengenai kepentingan vaksin selain wujud kekangan pengangkutan untuk ke Tawau.

“Saya tahu ada pemberian vaksin itu saja, tapi tiada maklumat banyak mengenai kepentingan vaksin,  cakap-cakap mengenai vaksin antara penduduk pun tiada, lagi pun jauh vaksin ke Tawau, tunggu dan lihat dulu (daftar) macam mana,” katanya.

Ramlan berkata taklimat vaksin kepada penduduk pedalaman perlu diadakan sebagai pendedahan selain PPV juga wajar dibuka dalam kawasan Kalabakan bagi melancarkan proses vaksinasi. – BERNAMA


Bergurau Bawa Bom Di Lapangan Terbang, Polis Bantuan Didenda RM2,000

TAWAU : Seorang Polis Bantuan dijatuhi hukuman denda RM2,000 oleh Mahkamah Majistret di sini hari ini atas kesalahan menakutkan secara jenayah petugas Lapangan Terbang Tawau (LTT) pada Khamis lalu.

Saddam Buklau,30, mengaku bersalah selepas pertuduhan dibacakan dihadapan Timbalan Pendaftar Mahkamah Tinggi Tawau, Amir Shah Amir Hassan.

Mengikut kertas pertuduhan yang dibacakan, tertuduh didakwa melakukan kesalahan itu di hadapan kaunter pendaftaran masuk penerbangan (LTT) pada 20 Mei 2021, jam 8.20 pagi.

Saddam didakwa menyebut perkataan ‘bom’ dengan kuat ketika petugas LTT bertanyakan isi kandungan kotak yang dibawanya ketika mahu menaiki penerbangan ke Kuala Lumpur.

Tindakan tertuduh itu telah menakutkan secara jenayah dan mendatangkan kegusaran kepada petugas LTT.

Sehubungan itu, tertuduh didakwa mengikut Seksyen 505 Kanun Keseksaan yang memperuntukkan hukuman penjara sehingga dua tahun atau penjara atau kedua-duanya.

Tertuduh yang diwakili peguam Yayasan Bantuan Guaman Kebangsaan Jhesseny Kang dalam rayuannya menjelaskan, dia yang tiba awal di LTT berada dalam keadaan tekanan selepas lama menunggu selain dua anak kecilnya meragam.

Sebaik tiba di kaunter pendaftaran masuk penerbangan, tertuduh mahu memaklumkan kandungan kotak itu adalah putu, namun, menyebut perkataan bom kerana dalam keadaan marah dan tertekan.

Sehubungan itu, tertuduh meminta mahkamah mengenakan hukuman ringan memandangkan ia perbuatan tidak disengajakan.

Dalam pada itu, Timbalan Pendakwa Raya P Kershanathan memohon mahkamah mengenakan hukuman setimpal memandangkan perbuatan tertuduh itu menyebabkan kebimbangan awam.

Malah ia juga menyebabkan ramai tenaga kerja terpaksa dikerahkan ke lokasi dan melakukan penyiasatan termasuk Unit Pemusnah Bom.

Amir Shah Amir Hassan kemudian menjatuhkan hukuman denda RM2,000 gagal bayar penjara dua bulan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Letak Jawatan? Ya, Dalam Tempoh Terdekat, Kata Sumber

PUTRAJAYA: Pusingan U beberapa Ahli Parlimen Umno yang menyokong pentadbiran Muhyiddin Yassin dikatakan mempercepat pengakhiran perjalanan Presiden Bersatu itu sebagai Perdana Menteri ke-8.

Beberapa sumber dalam Umno dan Bersatu memberitahu bahawa mereka menjangkakan Muhyiddin akan mengumumkan peletakan jawatannya tidak lama lagi.

“Surat letak jawatan sudah disediakan, namun kami tidak pasti bila beliau akan buat pengumuman,” kata satu sumber yang tidak mahu dinamakan. – FMT


Guru Maut Baru Bernikah 10 Hari Lalu

Guru maut baru bernikah 27 Julai lalu

TAWAU: Guru yang maut dalam kemalangan di Kampung Kijang berhampiran Jambatan Merotai awal pagi tadi baru melangsungkan pernikahan pada 27 Julai lalu.

Dayana Damsah, 27, maut di lokasi kejadian selepas kereta dinaiki bersama tiga rakan sekerjanya terbabas sebelum terjunam ke gaung.

Ibu mentua mangsa, Pujiah Narusin, 56, ketika ditemui di Unit Forensik Hospital Tawau berkata, dia dimaklumkan oleh anaknya, Nurhan Ayub, 27 suami kepada Dayana yang memintanya segera ke hospital kerana menantunya itu terbabit kemalangan kira-kira 7.50 pagi.

“Ketika itu kami cuma dimaklumkan ada mangsa yang terkorban, namun identiti belum dapat dikenal pasti sehinggalah pengecaman dibuat ahli keluarga,” katanya.

Pujiah berkata, Dayana dan anaknya melangsungkan pernikahan pada 27 Julai lalu dan majlis kenduri dibuat di kediaman sebelah pihak perempuan di Kampung Pasir Putih, dekat sini, pada hari yang sama.

“Pihak kami pula baru sahaja selesai mengadakan kenduri pada Sabtu iaitu 1 Ogos lalu di Kampung Muhibbah, sebelum Nurhan pulang bertugas di Kemaman, Terengganu petang semalam,” katanya yang masih terkejut dengan kejadian menimpa menantunya itu.

Dalam kejadian itu juga, seorang lagi rakan mangsa, Nurizyani Kafli@Masri, 24, meninggal dunia semasa menerima rawatan di Hospital Tawau sementara dua lagi rakannya Hasnaini Paiori dan Nur Zairah Aladin cedera parah serta mendapat rawatan di hospital yang sama.

Semua mangsa mengajar di Sekolah Kebangsaan (SK) Umas dan dalam perjalanan dari Jalan Merotai menuju ke sekolah ketika kejadian berlaku.

Sementara itu, suami mangsa yang bekerja sebagai jurutera dengan syarikat minyak dijangka tiba dari Terengganu jam 7 malam ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Satu Kes Baharu Di Sabah Hari Ini, Kes Aktif Menurun

KOTA KINABALU: Sabah hari ini mencatat pertambahan satu kes Covid-19, menjadikan jumlah keseluruhan kes kini sebanyak 313.

Bagaimanapun, jumlah kes aktif di negeri ini menunjukkan penurunan, hari ini, apabila mencatat 92 kes berbanding 96 semalam.

Ini kerana seramai lima lagi pesakit jangkitan wabak itu telah sembuh dan dibenarkan pulang, hari ini, menjadikan jumlah keseluruhan kes sembuh di Sabah setakat ini seramai 217 orang.

Selain itu, jumlah pesakit yang dirawat semula kekal seramai tujuh orang, sama seperti semalam.

Statistik terbaharu itu dimuat naik Menteri Kesihatan dan Kesejahteraan Rakyat Sabah, Datuk Frankie Poon menerusi Facebook beliau, sebentar tadi.

Dalam perkembangan sama, tiada kematian dicatatkan di Sabah, hari ini, dengan jumlah kes kematian akibat Covid-19 di negeri ini kekal empat iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,403; Kuala Lumpur (1,214); Johor (660); Sarawak (496); dan Negeri Sembilan (436).- Berita Sabah


Pelajar KV Keningau Johan Pertandingan Bercerita Di Festival Seni Sepanyol

KENINGAU: Pasukan pelajar Kolej Vokasional Keningau yang telah menyampaikan empat kisah dongeng melalui rakaman video yang telah dihantar ke festival seni dalam talian “Paints of the Spanish Sun” yang berpangkal di Sepanyol pada 1 September 2021.

Pasukan yang terdiri daripada Aldiedianie Alexander, Dedryana Alessha Vitalis, Abbeylala Atirah Leminit dan Beatrice Verus telah mendapat tempat pertama di pertandingan anjuran European Association of Folklore Festivals tersebut.

Rakaman persembahan tersebut bolehlah diakses melalui pautan YouTube ini : https://youtu.be/zfauRqS4Xck

Setiap pelajar ini menyampaikan kisah dongeng secara berasingan melalui rakaman bertajuk “Sabah Folklore”.

Aldiedianie menyampaikan mitos berkenaan dengan penjaga hutan bernama “Tombiruo” yang membantu melindungi hutan dari sebarang ancaman.

Dedryana menceritakan kisah dongeng berkenaan dengan Bobolian yang bermaksud bomoh dalam bahasa Dusun.

Kisah dongeng ketiga bertajuk “Mondowoi” iaitu gergasi yang suka membantu orang-orang kampung dengan rutin seharian mereka manakala cerita terakhir mengisahkan pasangan suami isteri yang menunggu kelahiran anak pertama mereka.

Kedua-dua kisah dongeng ini masing-masing disampaikan oleh Abbeylala dan Beatrice.

engarah kolej itu, Encik Johari @ Jaibet Bin Sabin, meluahkan rasa bangga dengan pencapaian pasukan pelajar ini yang gigih mengasah bakat mereka serta membantu pemeliharaan warisan budaya melalui penceritaan kisah dongeng.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak 4 Tahun Maut Kemalangan Di Jalan Telupid-Beluran

BELURAN: Seorang kanak-kanak lelaki maut dalam satu nahas melibatkan sebuah kenderaan utiliti sukan (SUV) di Jalan Telupid ke Beluran, pada Jumaat.

Dalam kejadian jam lebih kurang jam 3 petang itu, Muhammad Fahmi Hakimi, 4, meninggal dunia selepas mengalami kecederaan parah di badan.

Manakala, bapa, ibu dan tiga beradik mangsa hanya mengalami cedera ringan.

Ketua Polis Daerah Beluran, Superintendan Kasim Muda berkata, sebelum kejadian kenderaan yang dinaiki mangsa bersama keluarganya sedang dalam perjalanan dari arah Ranau menuju ke Sandakan.

Menurutnya, kenderaan SUV jenis Toyota Prado dinaiki keluarga itu dipercayai telah terbabas ke kiri jalan ketika melalui satu jalan menuruni bukit.

“Siasatan awal mendapati kejadian tersebut berlaku ketika cuaca mendung selepas hujan dan di kawasan jalan berselekoh menuruni bukit.

“Susulan kejadian, semua mangsa dikejarkan ke Klinik Kesihatan Telupid untuk rawatan lanjut sebelum mangsa disahkan meninggal dunia ketika menerima rawatan.

“Mangsa lain hanya mengalami kecederaan ringan,” katanya dalam satu kenyataan pada Sabtu.

Kasim berkata, mayat mangsa telah dihantar ke Hospital Beluran untuk bedah siasat dan kes disiasat mengikut Seksyen 41(1) Akta Pengangkutan Jalan 1987. – AWANI


Sabah Tubuh Syarikat Minyak & Gas Sendiri

KOTA KINABALU: Ketua Menteri Hajiji Noor mengumumkan penubuhan syarikat minyak dan gas milik penuh Sabah, SMJ Petroleum Sdn Bhd.

Katanya, penubuhan syarikat minyak berkenaan adalah hasil keputusan Perjanjian Kerjasama Komersial (CCA) yang dimeterai antara kerajaan negeri dan syarikat minyak nasional, Petronas.

“CCA ini adalah dokumen yang paling penting antara Sabah dan Petronas sejak 16 Jun 1976, apabila perjanjian pembayaran tunai (royalti) dipersetujui, yang ditandatangani antara Sabah dan Petronas.

“Majlis menandatangani CCA hari ini sememangnya menandakan era baharu dalam industri minyak dan gas Sabah,” katanya pada majlis menandatangani CCA itu di Menara Kinabalu.

Hajiji berkata, sejajar dengan terma dan syarat CCA itu, kerajaan negeri berhasrat menubuhkan syarikat milik penuhnya terbabit secara aktif dalam industri minyak dan gas.

Sehubungan itu, beliau berkata, SMJ Petroleum Sdn Bhd dijangka menerajui penyertaan komersial negeri dalam industri minyak dan gas serta menyelaras semua syarikat berkaitan kerajaan (GLC) negeri sedia ada bagi memastikan terma dan syarat CCA berjaya dilaksanakan demi kepentingan Sabah dan rakyatnya.

“Adalah menjadi aspirasi rakyat kita bahawa Sabah akan mendapat lebih banyak daripada industri minyak dan gasnya,” katanya.

Sementara itu, beliau berkata, satu jawatankuasa bersama telah ditubuhkan oleh Majlis Khas Perjanjian Malaysia 1963 (MKMA63) untuk membincangkan pembabitan secara komersial Sabah dalam industri minyak dan gas antara kerajaan persekutuan, kerajaan negeri serta Petronas.

Katanya, sebelum penubuhan jawatankuasa bersama itu, kerajaan negeri dan Petronas telah mengambil inisiatif sendiri dengan mengadakan perbincangan bermula 8 Okt lalu dan dua bulan kemudian selepas beberapa mesyuarat diadakan serta CCA dimuktamadkan.

“Ini menunjukkan Petronas dan kerajaan negeri boleh bekerjasama dalam pembangunan industri minyak dan gas di Sabah.

“Komitmen kedua-dua kerajaan negeri dan Petronas telah memudahkan kerajaan persekutuan kerana hanya satu mesyuarat jawatankuasa bersama untuk kedua-dua pihak mencapai titik persamaan yang ditetapkan dalam CCA,” katanya.

Dalam pada itu, Perdana Menteri Ismail Sabri Yaakob mengalu-alukan pencapaian permuafakatan di antara kerajaan Sabah dengan Petronas dalam isu berkaitan industri minyak dan gas di negeri itu.

Katanya, CCA yang ditandatangani bersama oleh kerajaan negeri dan Petronas merupakan mercu tanda dalam usaha sama pembangunan industri minyak dan gas di Sabah.

“Kerjasama strategik ini akan memberi kesan limpahan ekonomi yang lebih menyeluruh di negeri berkenaan.

“Perjanjian yang dimeterai juga akan membolehkan kerajaan Sabah memainkan peranan yang lebih besar dalam mengembangkan industri minyak dan gas melalui usaha sama erat bersama Petronas.

“Di samping itu, ia akan membuka lagi peluang perniagaan yang lebih meluas kepada syarikat-syarikat tempatan untuk berkecimpung di dalam industri khidmat minyak dan gas di Sabah,” katanya dalam kenyataan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rancang pindah pelarian Filipina ke pulau

KERAJAAN Sabah mencadangkan pelarian perang dari Filipina di tempatkan di satu pulau penempatan di negeri, atas dasar kemanusiaan.

Ketua Menteri, Datuk Seri Mohd Shafie Apdal berkata, pelarian itu ditempatkan di satu pulau yang berdekatan dengan sempadan Filipina, tetapi masih dalam kawalan negeri ini.

Beliau berkata, ia berdasarkan pengalaman lalu di negeri ini pada 1970-an apabila Pertubuhan Bangsa-Bangsa Bersatu (PBB) memainkan peranan menempatkan pelarian pelarian perang di kawasan pewartaan PBB.

“Kita kena belajar daripada pengalaman dahulu dan cadangkan penempatan yang jauh dari daratan Sabah sekiranya ada kemasukan (akibat pergolakan) dari negara jiran sama ada Filipina, mahupun Indonesia, tetapi sebahagian besarnya dari Filipina.

“Kita akan tempatkan mereka di satu pulau yang berdekatan dengan sempadan Filipina yang kita kenal pasti dan bukannya di pulau-pulau seperti Pulau Mantanani (Kota Belud) atau (berdekatan) Pulau Sipadan (Semporna).

“Ini semua dilakukan atas dasar kemanusiaan kerana mereka lari untuk menyelamatkan diri dan keluarga, termasuk kanak-kanak serta wanita.

“Konsepnya sama dengan Pulau Bidong (dijadikan penempatan pelarian Vietnam sekitar 1970-an) di Terengganu,” katanya pada sidang media selepas melancarkan Spesies Baharu Kerapu Echo di Bangunan Dewan Undangan Negeri (DUN) Sabah, Kota Kinabalu, hari ini.

Mohd Shafie yang juga Pengerusi Jawatankuasa Keselamatan negeri berkata, cadangan itu masih dalam penelitian kerajaan negeri.

Sementara itu, beliau berkata, kerajaan negeri mengalu-alukan usaha Bayu Aquaculture Sdn Bhd yang memperkenalkan spesies baharu ikan kerapu dikenali sebagai kerapu echo menerusi kaedah hibridisasi.

“Usaha itu dapat membantu meningkatkan sektor perikanan di negeri ini,” katanya. – Harian Metro


Sabah Rancang Tubuh Pasukan Petugas Khas Tangani Bencana

KOTA BELUD: Pasukan Petugas Khas yang bertanggungjawab terhadap pengurusan krisis dan bencana di negeri ini akan dicadangkan dalam mesyuarat Kabinet.

Timbalan Ketua Menteri I, Datuk Seri Bung Moktar Radin berkata, pasukan tersebut berperanan untuk memantau dan mengenal pasti kawasan-kawasan yang sering diancam bencana serta menyediakan pelan tindakan kecemasan.

“Satu pasukan task force diperlukan bagi meneliti pelan penyelesaian jangka masa panjang terhadap kawasan yang sering dilanda bencana di samping itu mengenal pasti kawasan berisiko tinggi untuk sesuatu bencana berlaku.

“Pasukan pemantau ini juga perlu bersedia mendepani sebarang kemungkinan dan penyelesaian segera bila sesuatu bencana berlaku,” jelas beliau selepas mengadakan tinjauan  jambatan putus di Jalan Melangkap Piasau dekat sini.

Ujar Bung yang juga Menteri Kerja Raya, Jambatan Jalan Melangkap Piasau Gaur yang terputus sedang dibaik pulih dan dijangka boleh digunakan dalam tempoh seminggu.

“Pembaikan jambatan ini merupakan tindakan segera diambil bagi memudahkan penduduk sini menjalankan aktiviti harian sebelum rancangan bina semula jambatan dilaksanakan,” tambah beliau.

Jabatan Jalan Melangkap Piasau Gaur terputus pada Isnin lepas akibat hujan lebat berterusan dan juga menyebabkan banjir di beberapa daerah di negeri ini.

Turut hadir Pengarah Jabatan Kerja Raya Sabah, Datuk Ir Richard Jomiji Kinsil, Serta Pegawai Daerah Kota Belud, Diyanah Abdullah. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Dijangka Turut Alami Air Pasang Besar

JOHOR BAHRU: Angkatan Pertahanan Awam (APM) bersiap siaga bagi menghadapi kemungkinan berlaku air pasang besar di kawasan Pantai Timur, Johor serta Sabah dan Sarawak, yang dijangka melanda pada 25 Disember ini.Ketua Pesuruhjaya APM Malaysia Datuk Roslan Wahab berkata berdasarkan laporan Jabatan Meteorologi Malaysia (Met Malaysia), kawasan terbabit dijangka menerima hujan yang lebat antara 450-850 mililiter.“Kita tidak tahu berapa tinggi air pasang tetapi ramalan itu oleh Met Malaysia. Kita akan tambah anggota seluruh negara untuk bersedia.“Jadi saya berharap untuk negeri di Pantai Timur seperti Kelantan, Terengganu, Pahang termasuk Johor serta Sabah dan Sarawak bersedia untuk menghadapi hari berkenaan,” katanya selepas merasmikan Perhimpunan Bulanan Angkatan Pertahanan Awam Negeri Johor di sini, petang ini.Yang turut hadir pada perhimpunan itu ialah Pengarah APM Negeri Johor, Kol (PA) Mat Zin Bujang.Roslan berkata, APM di setiap negeri termasuk daerah mampu menggerakkan sehingga 7,400 anggota dalam masa dua jam bagi menghadapi bencana banjir. Roslan dalam masa sama mengingatkan orang ramai supaya sentiasa mengutamakan keselamatan diri ketika bencana banjir berlaku.“Selain itu, sentiasa dengar laporan hujan setiap hari dan elak mengharungi arus deras banjir.“Kerana saya lihat banyak perkongsian terutama dalam aplikasi Whatsapp apabila ada yang cuba redah arus tinggi hanya kerana mahu pulang ke rumah… bahaya… jadi sila ambil langkah keselamatan terlebih dahulu,” katanya.Mengenai banjir di Johor pula, Mat Zin berkata, 200 anggota bersiap siaga untuk membantu menyelamatkan mangsa banjir setiap kali menerima laporan di negeri ini. – Bernama


RM337 Juta Peruntukan Diluluskan Bagi Lancar Pentadbiran & Pembangunan Sabah

KOTA KINABALU: Pembangunan infrastruktur rakyat dan kelancaran pentadbiran kerajaan negeri sepanjang tahun 2019 merupakan tumpuan utama Ketua Menteri, Datuk Mohd. Shafie Apdal.

Berikutan itu, Mohd. Shafie di dalam sidang Dewan Undangan Negeri (DUN) Sabah hari ini membentangkan Rang Undang-Undang (RUU) Perbekalan Tambahan 2019 bernilai RM337,423,659.

RUU yang diluluskan itu memperuntukkan sebanyak kira-kira RM93 juta bagi perbelanjaan pembangunan yang diagihkan melalui beberapa kementerian bertujuan membangunkan infra rakyat.

“Sebanyak RM24,152,856 disyorkan untuk menampung perbelanjaan penyelenggaraan sistem perparitan utama dan kerja-kerja pengairan dan saliran seluruh Sabah.

“Sebanyak RM1.876 juta adalah diperlukan untuk pembayaran ke atas projek-projek yang telah dilaksanakan pada tahun lepas tetapi tidak dibayar dalam tahun kewangan 2018,” katanya semasa pembentangan RUU itu.

Sebanyak 13 Ahli Dewan Undangan Negeri (ADUN) membahas RUU itu sebelum diluluskan.

Mohd. Shafie berkata, sebanyak RM16,420,830 diperuntukkan kepada Kementerian Kewangan yang meliputi perbelanjaan rawatan perubatan kepada anggota perkhidmatan awam, pembaikan kemudahan serta pelbagai lagi.

Sementara itu, beliau yang juga Menteri Kewangan menjelaskan, secara keseluruhan, 72.2 peratus daripada peruntukan tambahan itu sebenarnya diperlukan bagi tujuan pelarasan akaun semata-mata untuk mematuhi peraturan perakaunan.

“Sebanyak RM131,720,537 adalah untuk tujuan menyelesaikan akaun pendahuluan diri manakala baki sebanyak RM112,000,000 adalah untuk carumah kepada Kumpulan Wang Berkanun Negeri,” katanya.


PKPB: Bilangan Penumpang Ikut Kapasiti Kenderaan

KUALA LUMPUR: Kenderaan persendirian boleh membawa penumpang mengikut kapasiti kenderaan masing-masing, bermula esok.

Perkara itu diumumkan Menteri Kanan (Keselamatan), Datuk Seri Ismail Sabri Yaakob, pada sidang media harian di Putrajaya, hari ini.

Jelasnya, peraturan ini tertakluk pada kenderaan yang dikawal selia di bawah Akta Pengangkutan Jalan 1987 (Akta 333).

“Kerajaan telah mewartakan Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (No.6) (Pindaan) 2020.

“Misalnya, kereta biasa empat penumpang campur pemandu. MPV (kenderaan pelbagai guna) pula, satu (pemandu) campur dengan enam, maksimum tujuh orang.

“Pindaan itu antara lain berkaitan kapasiti penumpang bagi kenderaan persendirian. Selain itu, penumpang mestilah orang yang tinggal serumah dengan pemandu,” katanya. – Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Dua Beradik Bakar Rumah Kerana Seronok Melihat Bomba Padam Api

Dua beradik lelaki berusia 11 dan 10 tahun ditahan bagi membantu siasatan siri kebakaran yang berlaku di Kampung Padang Pohon Tanjong, Tumpat sejak Jun lalu.

Tangkapan ke atas dua kanak-kanak itu dibuat pada jam 12 tengah hari semalam.

Timbalan Ketua Polis Daerah Tumpat, Deputi Superintenden Mohd Razi Rosli berkata, penahanan dilakukan susulan laporan penduduk termasuk kes kebakaran sebuah rumah di hadapan kediaman keluarga mereka.

“Polis pergi ke rumah keluarga kanak-kanak tersebut semalam dan menahan mereka bagi membantu siasatan.

“Perintah reman terhadap mereka dikenakan selama dua hari berkuat kuasa hari ini sehingga esok,” katanya.

Semalam, tular kanak-kanak terbabit yang dikatakan sengaja membakar rumah berikutan seronok melihat anggota bomba yang datang memadam kebakaran rumah di kampung itu.

Mohd Razi berkata, kes berkenaan masih dalam siasatan dan belum ada pengakuan direkodkan daripada kanak-kanak terbabit

“Kes disiasat mengikut Seksyen 436 Kanun Keseksaan kerana khianat dengan api,” katanya.

Sinar Harian sebelum ini melaporkan 11 rumah dan satu kedai di Kampung Padang Pohon Tanjong, Tumpat sejak Jun lalu terbakar.

Kebakaran turut melibatkan sebuah rumah kedai diikuti tiga unit rumah sewa beberapa hari sebelum Aidiladha baru-baru ini.

Kejadian ketiga membabitkan tujuh rumah di kampung sama pada 28 Ogos lalu.

Kelmarin kejadian keempat membabitkan rumah kanak-kanak itu sendiri terbakar di kampung sama.


1,700 Balak Bernilai RM1 Juta Ditebang Secara Haram Dirampas

SIPITANG: Sebanyak 1,700 batang balak dianggarkan bernilai lebih RM1 juta, yang ditebang secara haram dikesan di Long Mio, di sini kelmarin.

Ketua Konservator Hutan, Datuk Mashor Mohd. Jaini mengesahkan perkara itu menerusi kenyataan media, hari ini.

“Terdahulu Skuad Khas Jabatan Perhutanan Sabah (SFD Protect) menerima aduan mengenai pencerobohan hutan di kawasan konsesi Sabah Forest Industries Sdn. Bhd. di Hutan Simpan Ulu Sungai Padas.

“Hasil tinjauan menerusi udara yang dilakukan, Pasukan Penguatkuasa Khas dan SFD Protect berjaya mengesan longgokan kayu balak di Long Mio, dipercayai ditebang secara haram dan tidak berlesen,” katanya.

Mashor berkata, bertindak atas maklumat pemantauan udara yang dilakukan, pasukan unit SFD Protect melakukan serbuan di lapangan, kelmarin dalam usaha menangani isu pembalakan haram di negeri ini.

“Hasil pemeriksaan di lokasi mendapati kira-kira 1,700 batang kayu balak yang dilonggokkan di beberapa lokasi berasingan disitu.

“Siasatan awal mendapati tiada kebenaran untuk aktiviti pembalakan dikeluarkan, sekali gus bercanggah dengan Enakmen Hutan 1968,” katanya.

Tambahnya, kes disiasat di bawah Seksyen 20 Enakmen Hutan 1968 yang memperuntukkan hukuman denda tidak lebih RM500,000 dan penjara antara satu hingga 20 tahun, jika sabit kesalahan.

“Saya memberi amaran kepada semua pihak berkaitan termasuk pemilik tanah agar tidak memandang ringan isu ini.

“Pihak kami tidak akan berkompromi dan teragak-agak untuk mengambil tindakan tegas,” katanya.

Semua kayu balak itu, dirampas bagi membantu siasatan, manakala tiada individu ditahan setakat ini bagi membantu siasatan.


Budak 8 Tahun Bunuh Diri Sebab Tidak Tahan Didera Ibu Bapanya

Seorang kanak-kanak lelaki berusia lapan tahun di Ukraine terjun dari tingkat sembilan kerana tidak tahan didera oleh ibu bapanya sejak beberapa tahun lalu.

Dalam kejadian yang berlaku di Enerhodar, selatan Ukraine, mangsa yang hanya dikenali sebagai Anton, maut selepas terjun dari tingkat sembilan sebaik saja pulang dari sekolahnya pada 23 Ogos lalu.

Menurut jiran mangsa, mereka terdengar pasangan suami isteri itu memarahi Anton kerana mengoyakkan baju sekolah sebelum bertindak memukulnya.

Tidak beberapa lama selepas itu, mangsa terjun keluar dari tingkap kediaman mereka.

“Saya dengar mangsa dibelasah sebelum keadaan menjadi sepi dan diikut dengan bunyi dentuman kuat di luar rumah.

“Bila jenguk ke luar tingkap dapur, saya ternampak mangsa terbaring di atas tanah dan terus menghubungi polis dan ambulans.

Paramedik tiba di tempat kejadian dan mengesahkan Anton telah meninggal dunia.

Menurut pegawai forensik, mangsa jatuh dengan kepalanya menjunam terlebih dahulu.

Ibu bapa mangsa sedang disiasat dan akan dikenakan tindakan undang-undang kerana gagal menjalankan tanggungjawab sebagai ibu bapa.

Ketika disoal siasat, suspek mengaku memukul mangsa pada hari kejadian.

Suspek juga mengaku kerap memukul mangsa kerana berkelakuan nakal.

Selepas disoal siasat, pasangan itu keluar dari rumah sewa itu dan melarikan diri ke bandar.

Polis kini sedang cuba mengesan pasangan itu yang berdepan dengan hukuman penjara lima tahun jika didapati bersalah.


Ketua Menteri Pulih Dari Covid-19, Dibenar Keluar Wad

KOTA KINABALU: Ketua Menteri Sabah, Datuk Seri Panglima Hajiji Haji Noor yang telah pulih daripada Covid-19, dibenarkan keluar dari Wad Hospital Queen Elizabeth (QEH) Kota Kinabalu, pagi tadi.

Turut dibenarkan pulang ialah isteri beliau, Datin Seri Panglima Hajah Julia Salag.

Hajiji yang bimbang dengan peningkatan jumlah kes Covid-19 di Sabah berkata, Kerajaan Negeri akan berusaha sedaya upaya untuk membendung penularan wabak itu.

“Yang penting ialah rakyat mesti berdisiplin, bekerjasama dan sentiasa mematuhi Prosedur Operasi Standard (SOP) yang ditetapkan oleh pihak kerajaan”, katanya.

Beliau mengucapkan terima kasih kepada Pengarah Kesihatan Negeri, Datuk Dr. Christina Rundi, Pengarah Hospital QEH 1, Dr. William Gotulis, Ketua Unit Penyakit Berjangkit, Dr. Lee Heng Gee, doktor-doktor pakar dan para jururawat yang telah merawatnya dan isteri.

Hajiji turut mengucapkan penghargaan dan terima kasih kepada semua khusunya mereka yang sentiasa berdoa untuk kesembuhan dan kesihatan beliau dan juga para petugas barisan hadapan (frontliners) yang bertungkus lumus mengorbankan masa dan tenaga dalam membendung penularan wabak Covid-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mesyuarat Pertama Jawatankuasa Khas Kabinet Semak Semula MA63 Diadakan Hari Ini; Turut Lulus Penambahan Ahli Dari Sabah Dan Sarawak

PUTRAJAYA: Usaha Kerajaan Persekutuan mengembalikan status Sabah dan Sarawak sebagai rakan sekutu dalam Malaysia bermula dengan mesyuarat Jawatankuasa Khas Kabinet (Pemandu) Untuk Menyemak Perjanjian Malaysia 1963 di sini pagi tadi.

Mesyuarat julung kali jawatankuasa tersebut dipengerusikan oleh Perdana Menteri Tun Dr Mahathir Mohamad.

Jawatankuasa ini akan bersidang setiap 2 bulan sekali dan dlberi 6 bulan dari tarikh Mesyuarat ini untuk membentangkan Laporan Akhir.

Ketua Menteri Sabah, Datuk Seri Haji Mohd Shafie Haji Apdal serta Ketua Menteri Sarawak, Datuk Patinggi (Dr.) Abang Hj. Abdul Rahman Zohari Tun Datuk Abang Hj. Openg antara mereka yang hadir dalam acara bersejarah ini.

Menteri di Jabatan Perdana Menteri, Datuk Liew Vui Keong berkata hari ini juga jawatankuasa khas kabinet meluluskan usul perlantikan ahli tambahan dari Sabah dan Sarawak bagi jawatankuasa peringkat Pemandu ini iaitu Timbalan Ketua Menteri Sabah, Datuk Seri Wilfred Madius Tangau, Speaker Dewan Undangan Negeri Sarawak, Datuk Gerawat Gala, Timbalan Menteri Perdagangan Dalam Negeri, Koperasi dan Kepenggunaan Chong Chieng Jen, Menteri Muda Perundangan, Hubungan Negeri-Negeri Persekutuan dan Pemantauan Projek Sarawak, Sharifah Hasidah Sayedd Aman dan mantan Peguam Besar Negeri Sabah, Datuk Stephen Foo.

Pembentangan usul-usul dilakukan oleh Liew manakala jawatankuasa juga turut mendapat taklimat daripada kedua-kedua Ketua Menteri Sabah dan Sarawak.

Isu-isu yang dibentangkan temasuklah cadangan untuk mengembalikan semula (to restore) hak autonomi kerajaan Sabah dan Sarawak dalam perkara-perkara seperti kewangan (finance); eksplorasi minyak, perlombongan dan gas (oil exploration, mining and gas); perundangan (Iegislation); tanah dan hasil daripada tanah (land and revenue from land); kerja raya Persekutan dan Negeri (Federal and State works); maritim dan perikanan (maritime, estuarine fishing and fisheries); sumber manusia (labour); dan perkhidmatan awam negeri (state public service).

Selain daripada itu pindaan kepada Perkara 1(2) Perlembagaan Persekutuan kepada fasal sebelum pindaan pada tahun 1976 turut dibincangkan.

Jawatankuasa ini pada amnya akan mengesyor kepada Kerajaan perkara berhubung pelaksanaan hak-hak dan autonomi Sabah dan Sarawak.

Ini selaras dengan peruntukan-peruntukan yang terkandung dalam Perlembagaan Persekutuan, Perjanjian Malaysia 1963 (MA63) dan perkara-perkara yang terkandung dalam ‘Chapter 3, Annexes A and B of the Report of the Inter-Governmental Committee, 1962’.

Sebelum ini, Bahagian Hal Ehwal Undang-Undang, Jabatan Perdana Menteri selaku urus setia telah mengadakan beberapa siri mesyuarat penyelarasan bersama Kerajaan Sabah dan Sarawak, Jabatan Peguam Negara, Kementerian Kewangan, Kementerian Hal Ehwal Ekonomi dan Jabatan Perkhidmatan Awam pada tahun ini.

Mesyuarat-mesyuarat tersebut ialah bagi mendapatkan persetujuan awal berhubung senarai isu-isu serta tuntutan yang ingin dikemukakan oleh Kerajaan Sabah dan Sarawak berhubung Perjanjian Malaysia 1963.

Selain Liew, menteri kabinet persekutuan yang hadir adalah Menteri Kewangan, Lim Guan Eng, Menteri Hal Ehwal Ekonomi, Dato’ Seri Mohamed Azmin Ali, Menteri Kerjaraya, Baru Bian, Menteri Luar Negeri, Dato’ Saifuddin Abdullah, Menteri Pengangkutan, Anthony Loke, Menteri Komunikasi dan Multimedia, Gobind Singh Deo dan Menteri Perdagangan Antarabangsa dan Industri, Datuk Darell Leiking.

Peguam Negara, Tommy Thomas, Ketua Hakim Sabah dan Sarawak, Datuk David Wong, Peguam Besar Negeri Sabah Datuk Zaleha Rose Pandin dan rakan sejawatnya dari Sarawak Datuk Talat Mahmood Abdul Rashid serta pakar undang-undang perlembagaan, Profesor Datuk Dr Shad Saleem Faruqi juga hadir pada mesyuarat pagi tadi.-SabahNewsToday


Bengkel Kenderaan Di Sabah Boleh Beroperasi Esok

KOTA KINABALU: Kerajaan Negeri Sabah membenarkan bengkel kenderaan beroperasi mulai esok.

Ketua Menteri, Datuk Seri Mohd Shafie Apdal berkata, sepanjang Perintah Kawalan Pergerakan (PKP) ramai masyarakat menghadapi masalah kerosakan kenderaan.

“Justeru itu, bermula esok, bengkel kenderaan boleh boleh dibuka.

“Namun penjarakan sosial serta amalan lain perlu dilaksanakan di bengkel berkenaan. Ia perlu beroperasi dalam keadaan terkawal,” katanya kepada wartawan selepas melawat Ladang dan Kilang Padi Terusan Sapi, di Beluran, hari ini.

Mohd Shafie berkata, pihaknya akan meminta pihak berkaitan melakukan rondaan ke bengkel kenderaan dalam memastikan penjarakan sosial dipraktikkan.

Mengulas berkaitan kebenaran empat individu dalam sesebuah kenderaan ketika PKP, beliau berkata pihaknya membenarkan perkara itu dan hanya untuk hal penting seperti bekerja.

“Pihak kami tahu tidak semua orang ada kenderaan, jadi kita benarkan empat orang dalam satu kereta sebagai contohnya jika ingin pergi kerja.

“Tetapi bukan untuk berjalan-jalan tanpa urusan penting. Hal itu tidak dibenarkan,” katanya.

Dalam pada itu, Mohd Shafie berkata, bekalan beras di Sabah mencukupi.

“Bekalan beras kita masih boleh bertahan sehingga lima bulan lagi,” katanya. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Wanita Sabah Ke-4 Tertinggi Daftar Insentif i-Suri – Hanna Yeoh

KOTA KINABALU: Sabah menduduki tempat keempat tertinggi daripada segi pendaftaran Caruman Sukarela Insentif Suri atau i-Suri yang dilaksana di bawah Kumpulan Wang Simpanan Pekerja (KWSP).

Timbalan Menteri Pembangunan Wanita, Keluarga dan Masyarakat (KPWKM), Hannah Yeoh berkata, daripada sejumlah 145,245 wanita yang telah berdaftar dengan i-Suri di seluruh Malaysia, seramai 17,330 orang adalah wanita dari Sabah.

Beliau berkata, daripada 331,365 orang wanita yang layak berdaftar di seluruh Malaysia sehingga 31 Januari lalu pula, hanya 43.8 peratus sahaja yang sudah berdaftar.

”Oleh itu, kita membawakan KWSP pada hari ini bagi membolehkan suri rumah, balu dan ibu tunggal yang telah berdaftar dengan e-Kasih untuk menyertai insentif i-Suri ini.

“Mereka hanya perlu mencarum RM5 setiap bulan dan mereka layak menerima insentif kerajaan sebanyak RM40 sebulan. Namun pengeluaran i-Suri ini hanya boleh dikeluarkan selepas usia pencarum mencecah 50 tahun,” katanya semasa merasmikan Program Turun Padang ke Parlimen Sepanggar, di sini hari ini.

Menyentuh tentang bantuan kebajikan, Hannah berkata, sebanyak RM164juta telah disalurkan kepada Jabatan Perkhidmatan Kebajikan Am (JPKA) Sabah tahun lalu, untuk dimanfaatkan oleh 40,743 orang penerima bantuan.

Katanya, bantuan kebajikan di Parlimen Sepanggar sepanjang tahun lalu adalah sebanyak RM232,700 melibatkan 671 orang penerima termasuk 381 penerima Bantuan Orang Tua.

Menurut beliau, mengenai ‘Jom Daftar OKU’ bagi membantu Orang Kelainan Upaya (OKU), sehingga Februari, seramai 35,485 OKU berdaftar di Sabah.

Jelasnya, bagi memudahkan orang awam mendapatkan maklumat mengenai bantuan disediakan di KPWKM, kementerian itu turut menyediakan talian bebas tol iaitu Talian Kasih 15999 yang beroperasi 24 jam bagi membantu orang awam yang ingin mendapatkan maklumat dan mengadukan masalah sosial yang berlaku.

“Kini perkhidmatan talian Kasih ini diperluaskan kepada aplikasi Whatsapp di talian 019 261 15999 bagi memudahkan orang ramai terutama OKU pendengaran dan pertuturan untuk menyalurkan aduan,” ujarnya.

Dalam program itu, sebanyak 100 cermin mata untuk membaca serta enam kerusi roda turut disampaikan kepada penerima yang telah dikenal pasti.

Turut hadir dalam program itu, adalah Timbalan Menteri Dalam Negeri merangkap Ahli Parlimen Sepanggar Datuk Azis Jamman serta Menteri Kesihatan dan Kesejahteraan Rakyat Datuk Frankie Poon. – BorneoToday


Fasa 1 PPN: Kedai Pakaian Antara 11 Sektor Ekonomi Boleh Beroperasi Mulai 16 Ogos

PUTRAJAYA: Sebanyak 11 sektor ekonomi akan dibuka semula untuk negeri-negeri Fasa 1 Pelan Pemulihan Negara (PPN) berkuat kuasa 16 Ogos ini.

Perdana Menteri Tan Sri Muhyiddin Yassin dalam satu kenyataan hari ini berkata, keputusan itu dibuat setelah mengambil kira data penilaian risiko yang dijalankan oleh Kementerian Kesihatan Malaysia (KKM), Kementerian Perdagangan Dalam Negeri dan Hal Ehwal Pengguna (KPDNHEP).

Selain itu beliau berkata, keputusan berkenaan dicapai setelah pihak kerajaan berbincang dengan semua pemegang taruh (stakeholders) dalam sektor-sektor berkepentingan.

Kemudahan-kemudahan dalam sektor perdagangan dan pengedaran berkuat kuasa 16 Ogos 2021, melibatkan 11 jenis aktiviti ekonomi yang akan dibenarkan kembali beroperasi di dalam Fasa 1 ialah:

1. Kedai cuci kereta2. Kedai elektrik dan elektronik3. Kedai barangan rumah dan peralatan dapur4. Kedai perabot5. Kedai peralatan sukan6. Kedai aksesori kereta7. Pusat pengedaran dan jualan kereta8. Pasar pagi dan pasar tani sahaja9. Kedai pakaian, fesyen dan aksesori10. Kedai barang kemas11. Kedai gunting rambut dan pusat/salun kecantikan (perkhidmatan gunting rambut asas sahaja)

Bagi kedai pakaian, fesyen dan aksesori, kedai barang kemas serta kedai gunting rambut dan pusat/salun kecantikan (perkhidmatan gunting rambut asas sahaja), terdapat prosedur operasi standard (SOP) kesihatan tambahan yang mesti dipatuhi.

Beliau berkata, ia termasuk memakai sarung tangan, mengehadkan masa urusan di antara pekerja dan pelanggan, serta tidak membenarkan penggunaan fitting room.

“SOP-SOP ini mungkin merumitkan tetapi ia demi keselamatan pekerja dan pelanggan,” katanya lagi.

Selain itu Perdana Menteri berkata, pemilik premis yang tersenarai dalam perniagaan boleh beroperasi semula ini perlu memastikan pelanggan yang memasuki premis menunjukkan sijil digital vaksinasi COVID-19 (digital certificate COVID-19 vaccination).

“Ini bagi membuktikan individu tersebut telah menerima vaksinasi lengkap.

“Sekali lagi diingatkan, maksud vaksinasi lengkap ialah 14 hari selepas tarikh suntikan dos kedua bagi vaksin jenis dua dos, dan 28 hari selepas tarikh suntikan bagi vaksin jenis satu dos,” katanya lagi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tandatangan Tak Terpakai, Mahkamah Tolak Saman Warisan Terhadap ADUN Sebatik

KOTA KINABALU: Mahkamah Tinggi menolak saman Warisan terhadap ADUN Sebatik Hassan A Gani yang mengumumkan keluar parti itu, tahun lalu.

Saman dikemukakan itu adalah bagi mendesak Hassan meletak jawatan sebagai ADUN, susulan tindakannya keluar Warisan pada 25 Feb tahun lalu.

Dalam keputusannya, Hakim Wong Siong Tung, berkata seorang wakil rakyat boleh bertindak atas pertimbangannya sendiri dan tidak boleh dihalang secara sah oleh parti atau pengundi.

Katanya, surat peletakan jawatan dan ikrar taat setia ditandangani bersama Warisan sebelum pilihan raya negeri (PRN) Sabah 2020 adalah satu skim tidak terpakai dalam undang-undang.

“Seseorang wakil rakyat yang dipilih harus bebas untuk bertindak mengikut kemampuannya yang dirasakan terbaik serta tidak seharusnya dikekang oleh undang-undang sama ada kepada partinya atau kepada pengundi atau tertakluk kepada arahan sesiapa sahaja.

“Sebarang pengaturan yang boleh melucutkan kebebasan wakil rakyat yang dipilih itu akan bertentangan dengan dasar awam dan menyalahi undang-undang.

“Hukuman yang sewajarnya bagi wakil rakyat yang dipilih kerana mungkir janji politik adalah pengundi atau pemilih berpeluang mempertimbangkan sama ada untuk mengundi pihak lain pada peluang (pilihan raya) akan datang,” katanya.

Wong turut mengarahkan Warisan yang diwakili sendiri oleh setiausaha agungnya, Loretto Padua, supaya membayar dengan kos RM5,000 kepada Hassan selaku defendan.

Warisan sebelum ini memfailkan saman terhadap Hassan dan memohon pengisytiharan kerusi DUN Sebatik sebagai kosong selepas beliau memenanginya atas tiket Warisan pada PRN Sabah, 26 Sept 2020.

Sementara itu, Loretto ketika mengemukakan rayuan mempertahankan surat “ikrar kesetiaan” dan “surat peletakan jawatan tanpa tarikh ditandatangani sebelum ini”, boleh dikuatkuasakan selepas ditandatangani Hassan sendiri.

Menurut saman dikemukakan Warisan, Hassan mempunyai kewajipan khas mengosongkan kerusi dimenanginya jika dia melanggar ikrar kesetiaan yang didakwa.

Terdahulu, peguam mewakili Hassan, Tengku Fuad Ahmad, dalam hujahnya, berkata penggunaan surat tidak bertarikh yang didakwa ditandatangani itu bertentangan dengan demokrasi berparlimen dan Perlembagaan Persekutuan.

Dalam rayuannya, Fuad berkata, bahawa Warisan melalui apa yang dipanggil ikrar taat setia dan surat peletakan jawatan yang didakwa tidak bertarikh dan ditandatangani sebelum ini terlibat dalam skim yang menyalahi undang-undang dengan tujuan untuk mengawal dan menyekat hak ADUN mengikut Perkara 10 Perlembagaan Persekutuan. – FMT


Perokok & Penghisap Vape Tujuh Kali Ganda Risiko Dijangkiti Covid-19

LOS ANGELES: Golongan muda termasuk remaja merokok dan dan menghisap vape berisiko antara lima hingga tujuh kali ganda lebih mudah dijangkiti Covid-19 berbanding individu yang tidak berbuat demikian.

Penemuan itu hasil kajian Universiti Standford di California, Amerika Syarikat.

Kajian diterbitkan pada Selasa dalam Jurnal Kesihatan Remaja itu melihat kesan penggunaan rokok dan kadar jangkitan virus dalam kalangan individu berusia antara 13 hingga 24 tahun.

Antara lain, ia menyatakan risiko jangkitan Covid-19 adalah tinggi terhadap individu merokok atau menghisap vape ketika ketika penularan virus berkenaan.

Mereka yang dilaporkan merokok dan menghisap vape dalam tempoh beberapa bulan kebelakangan ini adalah golongan paling terdedah risiko jangkitan.

Selain itu, kajian sama menunjukkan enam peratus daripada mereka disahkan positif Covid-19.

Dalam pada itu, kajian sama menunjukkan individu yang hanya menghisap vape, tetapi tidak merokok juga kumpulan kedua paling berisiko dijangkiti.

Ia memandangkan tabiat itu merosakkan paru-paru sekaligus menjadikan mereka lebih terdedah dengan risiko jangkitan.

“Senang cerita, jika anda merokok dan menghisap rokok elektronik, anda lebih mudah terdedah Covid-19,” kata pengarang kanan kertas kajian itu, Bonnie Halpern-Flesher.

Selain itu, anak muda yang merokok dan menghisap rokok elektronik dalam tempoh 30 hari lalu pula, lebih lima kali ganda berisiko menunjukkan gejala Covid-19.

Setakat semalam, 21 juta kes Covid-19 dilaporkan di seluruh dunia dengan lebih 757,000 kematian.

Amerika Syarikat kekal negara paling terjejas teruk akibat pandemik itu dengan 5.4 juta mangsa dan 170,000 kematian.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,743 Kes Positif Baharu Covid-19

PUTRAJAYA: Sebanyak 4,743 kes baharu COVID-19 dilaporkan hari ini, meningkat sedikit berbanding semalam yang mencatat 4,611 kes, iaitu angka terendah sejak pertengahan Mei lalu.

Ketua Pengarah Kesihatan, Tan Sri Dr Noor Hisham Abdullah, berkata angka terbaharu itu menjadikan jumlah keseluruhan kes di negara ini setakat ini sebanyak 705,762 kes.

Beliau berkata, semua negeri mencatatkan pertambahan kes hari ini dengan Selangor kekal merekod kes tertinggi iaitu 1,566 kes.

“Ia diikuti Kuala Lumpur dengan 635 kes, Negeri Sembilan (585), Sarawak (507), Johor (239), Pulau Pinang (195), Sabah (193), Melaka (167) dan Kelantan (165).

“Hanya dua negeri mencatat pertambahan kes baharu satu angka iaitu Putrajaya dengan tujuh kes serta Perlis dua kes,” katanya menerusi kenyataan di Facebook, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengguna Telefon Pintar Huawei Jangan Panik, Baca 10 Pendapat ‘Brader’ Ni Yang Boleh Diterima Akal

Hari ini kecoh satu dunia berkenaan dengan syarikat pengeluar telepon pintar Huawei. Di mana, rakan kerjasamanya Google telah mengeluarkan satu kenyataan rasmi untuk menghalang Huawei menggunakan Android oleh Google.

Lebih ‘sakit’ lagi apabila dua syarikat gergasi iaitu Intel dan Qualcomm ikut langkah yang sama seperti Google bertindak ‘ban’ Huawei berkuatkuasa serta merta.

Akan tetapi, apa yang menarik perhatian kami di Sabahpost selepas melihat satu perkongsian yang dibuat di facebook oleh seorang warganet bernama Muhammad Najib berkongsi 10 pendapat agar pengguna telefon pintar Huawei tidak panik.

1. Siapa yang pakai telefon Huawei, tak payah gelabah nak jual kat Mudah.my. Semua aplikasi Google masih boleh diguna pakai untuk telefon Huawei sedia ada.

2. Lagi pun kau beli Huawei sebab kamera saja kan? Kalau tak kamera pun, sebab kau tak ada duit nak angkat Samsung atau iPhone.

3. Untuk telefon Huawei yang akan datang, itu kita belum pasti.

4. Tapi kalau ikut precedent case, sekatan akibat trade war ni semua hangat-hangat tahi ayam.

5. Sama hangat macam kerajaan PH nak batal ECRL, tapi sudahnya tak batal dan proceed juga.

6. Begitulah juga Google haramkan Huawei guna Android, hangat tahi Trump je.

7. Penyudahnya kapitalis sama kapitalis, mereka akan bekerjasama juga untuk perah duit kita yang taksub dengan telefon pintar.

8. Huawei susah nak hidup tanpa Google dan Android di luar China, tapi Google dan Android juga perlukan Huawei sebagai sebahagian dari pelan perkembangan global mereka. Tak boleh nak harap pada Samsung sahaja.

9. Maka soalnya adalah cepat atau lambat saja, kedua Huawei dan Google akan kembali berdamai dan berkongsi Android untuk keuntungan bersama.

10. Dak-dak Apple tak payah nak geletik sangat, kau punya iPhone pun Foxconn yang buat. Berdoa je Trump tak buat gila masuk Foxconn dalam penampakan entiti dia.

11. Real juga tulis ayat pendek-pendek ni. Puasa punya pasal kot.

Mudah-mudahan dengan perkongsian daripada ‘brader’ ni sedikit sebanyak mampu mengkuatkan semangat kepada pencinta telefon pintar Huawei.


‘Saya Tegur Dia Dulu’ – Terpikat Dengan Kecantikan ‘Wanita Jadian’, Lelaki Ini Sanggup Ceraikan Isteri & Tinggalkan Anak

Demi mengejar cinta seorang transgender, lelaki ini sanggup mengambil keputusan untuk menceraikan isteri dan meninggalkan anaknya.

Stasya Bwarlele, merupakan seorang influencer di media sosial Indonesia, mengaku pernah mendapat pendidikan perubatan di Rusia tetapi berhenti separuh jalan ekoran bapanya meninggal dunia.

Stasya mengaku yang dia telah merubah beberapa bahagian tubuhnya seperti alat kelamin, hidung hingga ke payudara yang membolehkan dia berubah menjadi seorang wanita.

Tidak beberapa lama kemudian, Stasya berkenalan dengan seorang lelaki bernama Sigit. Di program Bisik-Bisik Tetangga yang dimuat naik di saluran YouTube MOP pada 5 Ogos 2019, Sigit mengaku telah menceraikan isteri dan meninggalkan anaknya demi mengejar cinta Stasya.

Difahamkan, Stasya dan Sigit telah menjalinkan hubungan lebih kurang tiga tahun. “Awal perkenalan saya dengan Sigit, saya tinggal di apartment pada waktu itu.

Semasa saya sedang berjalan, dia dengan kawan-kawan dia tengah melepak di kolam renang, terus dia ajak saya berkenalan,” kata Stasya.

“Saya yang tegur dia dulu,” tambah Sigit yang juga mengaku hubungannya dengan Stasya dilanjutkan ke perkahwinan.

Sigit memberi alasan dia memilih Stasya berbanding bekas isterinya kerana dia tidak mahu lagi memiliki anak.

“Trauma? Oh tidak. Tapi saya memang sudah tak nak ada anak lagi. Cukup satu sahaja,” katanya.

Meskipun begitu, Sigit mendakwa hubungan dia dengan bekas isteri masih baik. Stasya juga mengalakkan suaminya itu berbaik dengan bekas isteri.

“Kami selalu buat panggilan video, mereka datang ke sini saya ajak pergi jalan-jalan di mall, beli itu ini.

Hubungan kami (dengan bekas isteri) sangat baik. Adakalanya mereka datang bermalam di sini,” katanya.

Melakukan pembedahan jantina adalah berdosa besar kerana ia mengubah ciptaan Allah Taala dan mengikut petunjuk syaitan.

Doktor yang terbabit dalam melakukan pembedahan itu juga terlibat dalam dosa besar.

Firman Allah: “Janganlah menolong di atas dosa dan kezaliman.” (Surah al-Maidah: 2)


Ikan Paling Tua Di Dunia

MINNESOTA: Seekor ikan air tawar spesies Bigmouth Buffalo yang ditemui pasukan penyelidik dari sebuah tasik di Minnesota, Amerika Syarikat, dipercayai ikan tertua di dunia dengan usia 112 tahun.

Daily Mail melaporkan, ikan terbabit yang hidup sepanjang zaman Perang Dunia dan ketika tragedi kapal Titanic karam itu ditemui di Crystal Lake, daerah Otter Tail oleh penuntut Doktor Falsafah (PhD) ekologi akuatik Universiti North Dakota, Alec Lackmann, Julai tahun lalu.

Dia bersama pasukan penyelidik melakukan kajian terhadap spesies ikan berkenaan selama tujuh tahun sejak 2011 dan mengumpul hampir 400 sampel.

Perkara mengejutkan mereka ialah kira-kira 90 peratus daripada ikan berkenaan berusia lebih 80 tahun manakala lima sampel yang diambil didapati berusia lebih 100 tahun.

Mereka menggunakan kaedah menentu tarikh radio karbon terhadap bukti penemuan itu untuk merekodkan usia ikan tertua berkenaan sebelum ia mati pada usia 112 tahun.

Lackmann berkata, penemuan itu adalah berdasarkan beberapa bukti yang dikumpul dalam tempoh tertentu sekali gus mengesahkan usia ikan terbabit.

Ikan Bigmouth Buffalo biasanya mempunyai jangka hayat selama 27 tahun dan ditemui di beberapa bahagian di negara berkenaan. – Agensi


Musa, 32 ADUN Kecewa Rayuan Ditolak

KOTA KINABALU: Bekas Ketua Menteri Sabah, Tan Sri Musa Aman bersama 32 Ahli Dewan Undangan Negeri (ADUN) berasa kecewa dengan keputusan Mahkamah Rayuan menolak rayuan Mahkamah Tinggi mengenai keputusan pembubaran Dewan Undangan Negeri (DUN), semalam.

Beliau dalam satu kenyataan yang dikeluarkan semalam bagaimanapun berkata, pihaknya menghormati keputusan Mahkamah Rayuan.

“Semalam, Mahkamah Rayuan mengetepikan rayuan kami. Semestinya kesemua 33 ADUN termasuk saya amat kecewa namun kami menghormati keputusan yang dibuat oleh mahkamah.

“Perkara ini sekarang terletak di bawah bidang kuasa Mahkamah Persekutuan untuk mendengar perbicaraan kes ini secepat mungkin kerana sebarang penangguhan perbicaraan hanya menafikan proses menuntut keadilan.

“Baru-baru ini, Mahkamah Persekutuan memperakui pelantikan saya sebagai Ketua Menteri pada 10 Mei 2018 adalah sah dan mengikut Perlembagaan Sabah.

“Susulan keputusan Mahkamah Persekutuan pada 26 Ogos menerusi penghakiman bertulis bertarikh 1 September memutuskan bahawa wujud persoalan berkaitan asas kepentingan perlembagaan yang perlu didengari di peringkat Mahkamah Persekutuan,” katanya.

Musa dalam kenyataan media terbabit memperincikan perkara yang terkandung dalam penghakiman bertulis itu antaranya membabitkan tatacara Tuan Yang Terutama menyingkirkan beliau sebagai Ketua Menteri, dan sama ada pelantikan Shafie sebagai pengganti adalah ‘ultra vires’ (di luar kuasa), terbatal dan tidak terpakai.

“Perkara ini kini bakal diputuskan di peringkat Mahkamah Persekutuan yang mana peguam saya sudah meminta supaya sesi pendengaran diawalkan.

“Sehubungan itu, saya memohon Ketua Hakim Negara memberikan tarikh perbicaraan lebih awal berbanding apa yang sudah ditetapkan,” katanya.

Musa turut menyatakan pendiriannya, bahawa penyingkiran beliau adalah tidak mengikut Perlembagaan Sabah.

“Justeru, sesiapa yang mengangkat sumpah selepas penyingkiran saya adalah tidak lebih daripada sekadar perampas yang tidak sepatutnya diberi kebenaran untuk menjalankan tugas secara sahih mengikut perundangan sebagai Ketua Menteri Sabah.

“Tindakan membenarkan individu sedemikian menjalankan tugas berasaskan perlembagaan sebagai Ketua Menteri bakal mengundang kesan berpanjangan seperti yang kita saksikan pada masa kini,” katanya.

Musa menyatakan harapannya supaya rayuan mengenai kesahihan sebagai Ketua Menteri Sabah didengari dengan segera di samping menegaskan kes ini penting untuk rakyat Sabah.

“Mahkamah Persekutuan memberi kebenaran susulan 10 persoalan berkaitan penyingkiran saya yang tidak mengikut perlembagaan Sabah selaku Ketua Menteri Sabah yang sah.

“Masyarakat perlu diingatkan bahawa kes ini mempunyai kaitan dengan perkara sebelum ini yang kini di peringkat perbicaraan Mahkamah Persekutuan,” katanya.

Semalam, dilaporkan Mahkamah Rayuan menolak rayuan difailkan 33 ADUN terhadap keputusan Mahkamah Tinggi berhubung keputusan Yang di-Pertua Negeri Sabah membubarkan Dewan Undangan Negeri (DUN) pada 30 Julai lalu. – BH Onine

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


100 Hilang Tempat Tinggal Dalam Kebakaran Di Semporna

SEMPORNA, 28 Sept : Lebih 100 penduduk hilang tempat tinggal apabila 27 rumah di Kampung Tabunan, Pulau Bum Bum dekat sini musnah dalam kebakaran tengah hari tadi.

Ketua Balai Bomba dan Penyelamat Semporna Fazizul Hizam Borhan berkata sembilan anggota bomba termasuk anggota Balai Bomba Atas Air Semporna, bergegas ke lokasi selepas menerima panggilan kecemasan pada 1.40 tengah hari.

Katanya setiba di lokasi, pasukan bomba melakukan pemadaman menggunakan pam angkut dan mengalami kesukaran pemadaman ekoran keadaan air laut surut, dan hanya menggunakan sumber air perigi.

“Sebanyak 11 rumah berjaya diselamatkan dalam kejadian itu dan tiada kemalangan jiwa dilaporkan,” katanya ketika dihubungi pemberita hari ini.

Menurutnya punca serta anggaran kerugian masih dalam siasatan dan kebakaran berkenaan berjaya dikawal sepenuhnya pada 3.57 petang.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Lancar Minyak Masak Keluaran Tempatan Jenama BESS

TAWAU, 3 Feb: Hasrat kerajaan Sabah mengeluarkan minyak masak jenama sendiri tercapai hari ini menerusi pelancaran minyak sawit ‘Benta Enak Sedap Sehat’ (BESS) yang juga seiring usaha memastikan rakyat membeli produk itu pada harga berpatutan.

Majlis pelancaran itu telah disempurnakan oleh Ketua Menteri, Datuk Seri Mohd Shafie Apdal di Kilang Benta Edible Oil Sdn Bhd, anak syarikat Benta Wawasan Sdn Bhd (BWSB) yang juga unit Yayasan Sabah, di sini.

Mohd Shafie menyifatkan kejayaan itu sebagai bersejarah berikutan kemampuan kerajaan negeri menerusi BWSB untuk memproses, membungkus serta memasarkan minyak masak pada harga berpatutan dan demi kemudahan rakyat.

“Kilang minyak masak di Tawau yang menelan kos RM3.5 juta termasuk dari segi kemudahan kelengkapannya, berupaya mengeluarkan 2,000 tan minyak masak sebulan dengan stoknya tidak hanya untuk pasaran Tawau tetapi juga di daerah lain.

“Pengeluaran BESS ini sekali gus membuktikan kerajaan dapat menunaikan janji dalam Pilihan Raya Umum lepas iaitu jika (Parti Warisan Sabah) mengambil tampuk pemerintahan, kita akan buat pembaharuan dari segi meletakkan Sabah sebagai negeri yang menjalankan industri hiliran,” katanya kepada pemberita selepas majlis tersebut.

Minyak masak BESS itu dijual pada harga masing-masing RM5 sebotol untuk saiz 1 kilogram, 2 kilogram (RM9 sebotol) dan 5 kilogram (RM20 sebotol).

Mengulas harga itu, Mohd Shafie berkata pihaknya masih menunggu kelulusan pihak Kementerian Perdagangan Dalam Negeri dan Hal Ehwal Pengguna membabitkan subsidi minyak berkenaan.

“Jika kelulusan itu diterima, mungkin harga minyak BESS ini akan dikurangkan sehingga 30 peratus yang merupakan antara usaha kerajaan membantu rakyat membeli pada harga lebih berpatutan,” katanya.

Selain itu, Mohd Shafie berkata satu kawasan industri hiliran akan dibangunkan di tanah seluas 200 ekar (80.94 hektar) di Tawau tidak lama lagi bagi menempatkan usaha penghasilan produk seperti minyak masak, lilin, sabun serta kosmetik.

“Usaha ini membabitkan penggunaan beberapa teknologi Jepun. Oleh itu, kerajaan Sabah berhasrat menjalin usaha sama dengan pihak Jepun bagi mendapatkan manfaat itu, sejajar usaha negeri ini yang menumpukan penghasilan produk hiliran,” katanya.